<<«Fewest Moves Event» Rubik Kuboaren Nazioarteko Txapelketaren laugarren edizioa, Basozelai Gizarte Etxean (Basauri), martxoaren 10ean>>\nMartxoaren 10ean (larunbata), «Fewest Moves» Rubik Kuboaren Nazioarteko Txapelketaren laugarren edizioa izango da. Parte-hartzaileek ordubete izango dute Kuboa ahalik eta mugimendu gutxienetan ebazteko. Guztira, Europako hamasei herrialdetako hogeita bost tokitan egingo da Txapelketa, ordutegi bateratuan.\nBeraz, aldi berean ariko dira Europako hamasei herrialde parte-hartzaileak, WCAk (World Cube Association) antolatutako Txapelketan. Espainiako egoitza Basaurin izango da, eta ZirtZart Basaurik eta Kultur Basaurik laguntza emango diete antolatzaileei. Txapelketaren ordutegiari dagokionez, 11:00etan izango da lehen proba, 13:00etan bigarrena, eta 15:00etan hirugarrena. Parte hartu nahi dutenek, izena eman beharko dute aurretiaz, horretarako propio sortutako plataforma digitalean.\nAurreko hiru edizioetan zehar, 607 lagun lehiatu dira, eta, horietatik 33, Basauriko egoitzatik.\n<<#M8ZirtZart, argazki lehiaketa abian da>>\nEgin bat ekimenarekin, Emakumeen Nazioarteko Egunaren aldeko #M8ZirtZart hashtagaren bitartez. Gainera, lehiaketan parte hartzen baduzu, zenbait sariren zozketan ere sartuko zara. Lehiaketa ZirtZart Basauri Udalaren Gazteria Atalak antolatzen du, Kultur Basauriren eta Marienearen laguntzarekin.\nGaia: emakumeak gaur egun, ikuspegi zabaletik. Martxoaren 8ko Emakumeen Nazioarteko Egunaren kariaz antolatu da lehiaketa, ikusgai jartzeko emakumeek gure gizartean duten garrantzia.\nMartxoaren 4ra arte jasotako proposamenak lehiatuko dira. Horiexen artean hautatuko dituzte antolatzaileek irudi irabazleak. Martxoaren 9an izango da sariak banatzeko ekitaldia, Ibaigane Kultur Etxean, arratsaldeko zazpietatik aurrera. Sarrera doakoa izango da, tokiak agortu arte.\nHauexek dira #M8ZirtZart argazki lehiaketaren sariak:\nLehenengo saria: 200 €.\nBigarren saria: 100 €.\nACCESIT-A (12-17 urte): bat-bateko argazkien kamera.\n<<Rockein! Euskadi eta Nafarroako talde eta bakarlariei zuzendutako lehiaketa musikalaren seigarren edizioan izena emateko epea, irekita>>\nMartxoaren 24rarte proposamenak jasoko dira eta finala maiatzaren 12an izango da Basauriko Social Antzokian\nAurreko bost edizioetan guztira 524 proiektuk parte hartu dute\n2017ko irabazleak, Los Cosméticos taldeak, ‘Puro plástico’ EPa eta ‘Úsame’ abestiaren bideoklipa aurkeztu ditu prentsa aurrean, iazko edizioaren sariaren ondorioz ekoiztutako lanak\nSeigarren urtez jarraian, Basauriko Udalak, Arrigorriaga, Galdakao eta Laudioko Udalen laguntzaz, Euskal Autonomi Erkidego eta Nafarroako bakarlari eta taldeei zuzendutako Rockein! lehiaketa musikala iragarri du.\n“Aurkeztea erabakitzen duten proiektu musikalei oihartzuna emateaz gain, irabazleei mundu profesionalean sartzen laguntzen die. Bai disko edo bideoklip bat grabatzerako orduan, zein MAZ Basauriren mailako jaialdi batean edo Social Antzokiko finalean komunikabide berezituen aurrean jotzerako orduan”, esan du prentsa aurrean Andoni Busquet Basauriko Alkateak.\nRockein!-en izena emateko epea martxoaren 24rarte egongo da irekita. Sektoreko profesionalek osatutako epai mahaiak maiatzaren 12an, larunbatez, Basauriko Social Antzokian joko duten sei finalistak aukeratuko ditu jasotako proposamen guztien artean. Gau horretan bertan epai mahaiak erabaki eta jakinaraziko du 2018ko edizioaren irabazleak zeintzuk izango diren.\nJokoan dauden sarien artean EP (gutxienez bost abesti) baten grabazio, ekoizpen, masterizazio eta diseinu grafikoa, bideoklip baten ekoizpena eta Bizkaiko areto nagusienetako batean edo MAZ Basauri jaialdiaren barnean jotzea daude. Seigarren edizio honetan FNAC eta Metro Bilbao Rockein!-eko laguntzaile berriak izango dira.\n2017an Rockein!-ek parte hartze errekorra ezarri zuen, 129 parte hartzailerekin. Azken edizioko irabazleak, Los Cosméticos taldeak, sariaren ondorioz ekoiztutako lanak aurkeztu ditu: ‘Puro plástico’ bost abestidun EPa eta ‘Úsame’ abestiaren bideoklipa. Gazteleraz abestutako bost abesti berri dira, oinarri erritmiko sendoagoetatik abiatuta eremu ilunagoetara doazenak, taldearen unibertsoa nolabaiteko arrisku eta dotoretasunez bustiz. Lan honetan Los Cosméticos-en garapena ikusten da, alde garageroa atzean utzita noise ukitua duen indie distortsionatu baten murgiltzeko.\n<<Azala Zaintzea eta Makillatzea Ikastaroa Basozelai Gizarte Etxean>>\nGure nezeserrari eta makillajeari etekin handiena ateratzeko trikimailuak eta aholkuak: azala eta zaintzak, oinarrizko makillajea eta begiak beltzez pintatzea.\nDatak; Martxoak 3, 10 eta 17.\nIzena ematea: Otsailaren 26ra arte.\nPrezioa: 5 €, langabetuak 2,5 €.\n<<Lehen Laguntzen Ikastaroa Basozelai Gizarte Etxean>>\nLehen laguntzen gaineko ikastaro bat eskainiko dugu Salbamendu eta Sorospen Zentroaren laguntzarekin, larrialdi edo urgentzia egoera baten aurrean lehenengo sorospena eman ahal izateko beharrezko jakintzak interesb¡dunei aditzera emateko helburuarekin.\nDatak; Martxoak 2 eta 3.\nMartxoak 3: 16:00-20:00 (Teoria)\nMartxoak 4: 10:00-14:00 (Teoria) + 15:00-19:00 (Praktika)\nPrezioa: 20 €, langabetuak 10 €.\n2018an kaleratu berri dugun agenda (urtarrila-martxoa) eskuragarri duzu dagoeneko. Bertan ondorengo ekintzen inguruko informazioa topatuko duzu: Hitz-Erdiko Kontaketak lehiaketa berria, Rockein Talde lehiaketa, Hashtag lehiaketa, ikastaroak (Lehen Laguntzak, azala zaintzea eta makillatzea), irteerak (Lasergune), gazteguneetan 12-17 urte bitarteko gazteei zuzenduriko tailerrak,...\n<<Hitz-erdiko kontaketak: euskarazko ipuin laburren lehiaketa berria, idazteko talentua duten gazteak aurkitzeko>>\nLehiaketak hiru deialdi izango ditu. Lehenengoa urtarrilaren 8an izango da. «Askotan gertatzen den bezala…» esaldia izango da abiapuntua.\nKontakizunak, gehienez ere, ehun hitz izango ditu. Euskaraz idatzitako testuak baino ez dira onartuko.\nDeialdi bakoitzean kontakizun bi sarituko dira.\nIdazteko talentua duten gazteak aurkitzeko proposamen berria aurkezten du Basauriko Udalak, ZirtZart eta Kultur Basauriren bitartez, Geuria Hego Uribeko herri komunikabidearen eta Elkar Euskal Kulturgintzaren laguntzarekin: «Hitz-erdiko Kontaketak», 12 eta 35 urte bitarteko gazteentzako lehiaketa.\n«Askotan gertatzen den bezala…». Antolatzaileek emandako esaldi hori abiapuntutzat hartu, eta, gehienez ere, ehun hitzeko kontakizuna idatzi beharko dute lehiaketan parte hartu nahi dutenek. Bakar-bakarrik onartuko dira euskaraz idatzitako testuak. Basauriko Udalaren Gazteria Zerbitzuaren webgunean (zirtzart.basauri.eus) dago deialdian izena emateko plataforma. Parte hartzeko, bertako eremu guztiak bete beharko dira.\nGuztira, hiru deialdi izango ditu lehiaketak. Urtarrilaren 8an izango da lehenengoa. Deialdi bakoitzean kontakizun bi sarituko dira: «kontakizunik onena», berrehun euroko sariarekin (200 €); eta «Elkar saria» —alegia, gazteenen arteko testurik onena—, hirurogeita hamabost euroko sariarekin (75 €). Gainera, saritutako kontakizunak Geuria aldizkarian argitaratuko dira.\nPARTE HARTU / OINARRIAK\n<<Basauriko Gazteguneetan urtarrilean eskainiko den programa>>\nHilabete honetan, ARABIAR BAS ekimenari lotutako doako jarduera sorta oparoa eskainiko die ZirtZart Basauri Gazteria Zerbitzuak 12-17 urte bitarteko gazteei. Horrela, bada, tailerrak egingo ditugu Basozelaiko eta San Migeleko gazteguneetan. Ez da beharrezkoa aurretiaz izena ematea, baina toki kopurua mugatua izango da. Izena eman ahala sortuko dira taldeak. Jarraian, gure egitarauaren laburpentxoa.\nArabiera tailerra: arabiera ikasi nahi duten gazteentzat. Laburra izango da, ordu bi ingurukoa. Latifa irakasleak ahozko eta idatzizko arabieraren oinarriak irakatsiko dizkie parte hartzen dutenei.\nKebab tailerra: kebab-a prestatzen ikasiko dute.\nSabel-dantza: dantzari profesionala etorriko da, eta sabel-dantzaren oinarrizko pausoak ikasiko dizkie gazteei.\nIrratigintza tailerra: urtarriletik aurrera, hilero, irratigintza tailerra egongo da, Kolonbia-Euskadiren eta Radio Prismaren eskutik.\nFilmania: hileko gaiari lotutako filma eskainiko dugu, krispetekin.\n<<Gabonetako programazio berezia>>\nGabonetan zenbait tailer egingo ditugu ZirtZart egitarau barruan, 12-15 urteko gazteentzat. Basozelaiko eta San Migeleko gazteguneetan izango dira, abenduaren 26tik urtarrilaren 4ra, 11:00etatik 13:00etara. Hiru aukera izango dira tailerretan izena emateko:\nLehen astea → abenduaren 26tik 29ra. 5 €.\nBigarren astea → urtarrilaren 2tik 4ra. 5 €.\nAste biak → abenduaren 26tik urtarrilaren 4ra. 10 €.\nJarraian, jardueren laburpentxo bat:\nIrratigintza tailerra: irratsaioa egingo dugu Emakumeak Aniztasunean elkartearen eskutik. Komunitaterako irratigintzaren oinarriak jorratuko ditugu, nahaste-mahaia arakatuko dugu, eta generoari, zurrumurruen aurkako ekimenari eta elkarbizitzari lotutako gidoi txikiak egingo ditugu.\nArbel itxurako xaflak diseinatzeko tailerra: arbelak diseinatu eta dekoratuko ditugu.\nGHPra irteera: egun pasa BECen, Gabonetako Haur-parkean.\nMahai-jolasak: zenbait jolasetan ariko gara, goizean zehar.\nTxurro eta txokolate tailerra: txurroak eta txokolatea prestatzen ikasiko dugu.\nAntzerkigintza tailerra: antzerkigintzako zenbait teknika irakatsiko dizkigu Nerea Larrazabal aktoreak.\nTurroi eta Gabonetako apaindura tailerra: Gabonak datozela eta, turroia eta Gabonetako apaindurak egiten irakatsiko diegu gazteei.\nGazteguneak Abendua 2017\nHaize instrumentuen entzunaldia\nRoots Parkea Vol.8\nGazteguneak Azaroa 2017\n14 orria 17 orritik


Oporraldi berdeak | begiradak | GAUR8 - mila leiho zabalik\nOporren berri galdetutakoan, bi erantzun berdintsu iritsi zaizkit belarrietara: eskasak izan direla –berdin dio zer luzapen izan duten– eta naturatik gertu egotea bilatu dutela. Pandemia garaiko sintomatologiatzat jo ditut biak, opor aurreko mantra gisa nekealdi eta estres handiko urtea izan dela asko zabaldu baitzen nire ingurunean. Aurtengo oporraldiak ez dira bidaia exotikoetarako izan, landetxeetarako joera nagusitu da eta bizikletan ibiltzeko eta kanpinerako ekipajea stock-ik gabe gelditu da. Oporraldi berdeak nagusitu dira.\nNaturako turismoaren arrakasta giza gorputzarentzat osasungarria dela ezin uka badaiteke ere, naturaren osasunak albo-kalteak jasan ditzake, gizakia espezie inbaditzaile handienetarikoa baita. Oporraldien jende oldeak lehenik hiri handi eta ertainetan eragin du, eta orain landa eremura egin du salto, denok parte hartzen dugun izurritean. Zenbatean ikusten dira mendi zidorrak paper-zapi eta plastiko zatiekin zikindurik, eskuetatik joan den egoera baten irudikapen lez. Hiri zein landa eremuko paraje guztiek bisitari gaitasun muga bat dute, eta bere neurritik kanpokoa bada, espazio sistemak oreka galdu eta gaindi egiten du. Hirietan muga ezartzeko adorerik ez da izan, baina landa eremuan eta natura babestutako guneetan ezartzen ari dira nolabaiteko erregulazio sistemak, batez ere udako oporraldi jendetsuetara begira: autoa paraje naturalaren epizentrotik urrutiratu eta oinez gerturatzera behartu, turismoko fokuko aparkalekuan aurrez izena ematera behartu, edo garraio publikoaren bidez soilik irisgarria den mugikortasuna ezarri. Ez nago seguru naturaren armonia babesteko edo covid egoeran jende pilaketak ekiditeko izan diren, baina neurriok naturako esperientzia sendotu dezakete eta aldi berean bertako izaki bizidunen bizitza babestu. Ulertzen joan beharko dugu turistak iristen den lurraldera egokitzeko beharra duela, bere atseden beharra inposatu beharrean, hiri zein naturako eremuetan.\nOpor berdeen exodoaren irakurketa bat izan daiteke urteko gainontzeko hilabeteetan ingurune grisetan bizi garela. Ze XXI. mendeko hiriak grisean zentratu dira. Ematen du etorkizun hurbilean hirien paradigma berria datorrela, Europako funts mordoa azpiegitura berdeak sortzera zuzendurik egongo omen delako. Horrek esan nahi du hiriek natura lurraldean ostalari papera dutela ulertzen hasi behar dugula. Horretarako, berdegune isolatuen plangintzarekin hautsi egin beharko da, eta berdeguneen arteko jarraitutasuna antolatzeko planekin ordezkatu. Parke berde bat ez da soilik hirian dagoen berde zati bat, zeinak auzo bati zerbitzua ematen dion; beste hainbat baso zein arboladiren eta parke sistema baten parte da eta harreman sinergikoan egon daitezke. Parke baten diseinua estrategia orokor eta proiektu baten barne bildua egon beharko da, gizakiarentzat leku estres garbitzaile izateaz gain, ekosistema berdeari bestelako zerbitzu batzuk eskain diezazkion. Ohartuko bagina zuhaitz eta basoek zenbaterainokoa duten airearen, zarataren eta kutsatzaile diren partikulen garbitzaile funtzioa, hiriak askoz berdeagoak izateko berregingo genituzke, eta naturako oporraldietarako beharra lausotu liteke hiri-periferia-periurbanoan baso energia-emaileak bagenitu. •


UVA SAIAKERA-OHARREI AURRE EGITEKO 3 AHOLKU ADITU - SAT / ACT PREP LINEAKO GIDAK ETA AHOLKUAK\nThomas Jeffersonek 1819an sortu zuen Virginiako Unibertsitatea akademiko ikusgarriak, lehiaketako kirol taldea eta ikasle ohien zerrenda luzea ditu. 20.000 ikasle baino gehiago UVAra joaten badira ere, eskolak% 26ko sarrera tasa du, hau da, Cavalier izan nahi baduzu gogor lan egin beharko duzu.\nOnarpen aukerak areagotzeko modu onenetako bat UVA saiakera bikainak idaztea da zure aplikazioaren zati gisa. Artikulu honetan, UVA saiakeraren inguruko galderak zer diren eta nabarmentzen zaituen gonbita bakoitzari erantzunak nola idatz ditzakezun azalduko dugu.\nZer dira UVA saiakera osagarriak?\nUVAra aplikatzeko, eskaera arrunta edo koalizioa bidaliko duzu. Aukera edozein dela ere, bi saiakera dituen UVA osagarria osatu beharko duzu.\nUVAko entseguetako batek ere ez du hitz kopuru gogorra, nahiz eta argibideek orrialde erdia edo 250 hitz inguru idaztea gomendatzen duten. UVA osagarriaren lehenengo saiakeran, eskaera egiten ari zaren UVAren barruan oinarritutako erantzuna idatzi behar duzu. UVAren bigarren saiakerarako, zurekin gehien entzuten duen gaia aukeratu ahal izango duzu.\nUVA saiakera abisuak\nHona hemen 2020-2021erako UVAren saiakera-oharrak:\nGaldetu # 1\nIkasle sutsuen bila gabiltza, jakintsu, ikertzaile eta artisten gure komunitate anitzarekin bat egiteko. Erantzun eskaera egiten ari zaren eskola / programari dagokion galderari orrialde erdian edo gutxi gorabehera 250 hitz.\nArte eta Zientzien Unibertsitatea - Zein artelanek, musikak, zientziek, matematikek edo literaturak harritu, kezkatu edo desafiatu zaitu, eta zer modutan?\nIngeniaritza eta Aplikatutako Zientzien Eskola — Deskribatu ondasun arruntaren zerbitzura dagoen ingeniaritza balentria eta zergatik inspiratzen zaituen ingeniaritza ikastera.\nArkitektura Eskola: deskribatu Arkitektura Eskolan ikasteko interesa areagotu zuen esperientzia esanguratsua.\nErizaintzako Eskola: deskribatu osasunarekin lotutako esperientzia edo erizaintza ikasteko interesa areagotu duen beste elkarreragin garrantzitsu bat.\nKinesiologia programa: eztabaidatu kinesiologia nagusia aukeratzera bultzatu zaituzten esperientziak.\nErantzun galdera hauetako bat orrialde erdian edo gutxi gorabehera 250 hitzetan.\ngalderak eta erantzunak helduentzako\nZein da zure hitz gogokoena eta zergatik?\nBitxikeriak dituen komunitatea gara, bai hizkuntzan bai tradizioetan. Deskribatu zure bitxikeriaren bat eta zergatik zaren nor den.\nIkasleen autogobernua, ikasleen inbertsioa eta ekimena bultzatzen duena, UVA kulturaren bereizgarria da. UVAn egin zuen laugarren urtean, Laura Nelsonek Flash Mintegiak sortzeko inspirazio-iturria izan zuen, ikastaro puntualak, ohiko ikastaroetatik kanpo pentsamenduak eragiteko gaiei buruzko energia-eztabaida errazten dutenak. Flash Mintegia sortuko bazenu, zein ideia aztertuko zenuke eta zergatik?\nUVAko ikasleek Beta zubian mezuak margotzen dituzte gure komunitatearekin informazioa partekatu nahi dutenean. Zer margotuko zenuke Beta zubian eta zergatik da hau zure mezua?\nRita Dove, UVA ingeleseko irakaslea eta AEBetako poeta saridun ohia, behin elkarrizketa batean esan zuen '... badaude bizitzan momentuak, kexatu beharrean, zure kexen inguruan zerbait egiten duzula'. Deskribatu une bat, kexatu beharrean, onerako lortzeko neurriak hartu zenituenean.\nUVA saiakerak, aztertuta\nUVA saiakera harrigarriak idazteko aholku bila? Ikus dezagun nola erantzun bakoitzari.\nUVA Prompt # 1\nArgibideak berdinak dira lehen UVA saiakera guztietan:\n'Ikasle sutsuen bila gabiltza, jakintsu, ikertzaile eta artisten gure komunitate anitzarekin bat egiteko. Erantzun eskaera egiten ari zaren eskola / programari dagokion galderari orrialde erdian edo gutxi gorabehera 250 hitzetan. '\nIkus dezagun bakoitzari nola erantzun.\nGaldera honek hainbat arlo aztertzeko aukera ematen dizu. Gakoa sutsu zauden zerbait hautatzea da.\nPasioak ez du beti gauza ona izan behar. Zergatik sutsua izan zaitezke Harrotasuna eta aurreiritziak inoiz idatzi den libururik txarrena da. Saiakera honek harritu, kezkatu edo desafio egin zaituen zerbait buruz galdetzen du; ez dituzu hemen gogokoenak aukeratu beharrik.\nDemagun munduari buruz duzun pertzepzioa birformulatu duen zerbait hautatzea. Irakurri al duzu beste kultura bati begiak ireki dizkion libururik? Zientziaren gertaeren batek piztu al zaitu benetan? Joan mundua ikusteko eta kontzeptualizatzeko modua aldatu duen zerbaitekin. Berriro ere, ez du modu onean egon behar.\nDeskribatu ondasun onerako balio duen ingeniaritza balentria eta zergatik inspiratzen zaitu ingeniaritza ikastera.\nGaldera honek aukera ematen du kutxatik ateratzeko! Saiakera hau lortzeko, joan handiak ... modukoak. Gizakiaren bizitza nolabait hobetu duen ingeniaritzaren aurrerapen bat identifikatu behar duzu. Hori aurrerapen izugarria izan daitekeen arren (CRISPR bezalakoa, adibidez), zerbait txikiagoa (autoaren airbagak bezalakoak) edo hain liluragarria ez dena (saneamendu sistemak bezala) izan liteke.\nGure gomendioa zu izatea da a) aukeratu aztertu nahi duzun ingeniaritzaren azpimultzoarentzako berezia den balentria, eta b) saiatu hautatzen agerikoa ez den zerbait. Adibidez, CRISPR bioingeniaritzan aurrerapen handia den bitartean ... jende askok idatziko du ziurrenik. Nabarmendu nahi duzu, eman denbora pixka bat zure arloa ikertzen zurekin hitz egiten duen aurrerapen bakarra aurkitu arte.\nEta noski, ez ahaztu azaltzea aurrerapen horren eraginak nola inspiratzen zaituen!\nInspirazioa era askotakoa da —Galdera honetarako garrantzitsua da inspiratu zaituen esperientzia bat pentsatzea. Gogoan izan, gainera, gonbidapen honek ez dizula galdetzen maite duzun eraikin edo proiektu jakin bati buruz. Horren ordez, zuk nahi du istorio pertsonal bat kontatu arkitekturak nola inspiratu zaituen ... eta nola inspirazio horrek arkitektura nagusitzat aukeratzera eraman zaituen.\nSaiakera honetarako trikimailua da zure esperientzia arkitekturarekin lotzen . Adibidez, agian arkitekto izan nahi zenuen Kaliforniako Zientzien Akademia bisitatu zenuelako eta haien lurpeko akuarioa harrigarria zela iruditu zitzaizun. Horrek bultzatu zintuen besteengan izu hori sortzen duten egiturak eraikitzen ikasi nahi izatera.\nAukeratzen duzuna, zintzoa izan beharko zenuke zure inspirazioarekin. Hutsa dirudien edozer gauza bistakoa izango da onarpen batzordearentzat. Munduko eraikinik altuena egin nahi izateari buruzko milaka aplikazio irakurriko dituzte — zurea desberdina izan dadin.\nDeskribatu osasunarekin lotutako esperientzia edo erizaintza ikasteko interesa areagotu duen beste elkarreragin garrantzitsu bat.\nEz sentitu momentu erraldoi bat nabarmendu behar duzunik hemen, baizik eta zuretzako esanguratsua den zerbait bideratu, nahiz eta esperientzia txikia izan!\nGaldera honen gakoa zuri edo zuretzat garrantzitsua den norbaiti gertatu zaizun zerbait erreala nabarmentzen ari zarela ziurtatzea da. Zenbat eta esperientzia pertsonalagoa egin, orduan eta hobeto.\n'Minbizia denontzat konpondu nahi dut' bezalako zerbait esateak ez du hain inpaktanteak minbiziak amonari nola eragin zion bertatik bertara ikusi duzula esateak baino. Erizaintza lanbide pertsonala da; horretara makurtzea saiakera honetarako.\nGaldera hori lortzeko, arreta jarri esperientzia bat edo bi eta eztabaidatu zehatz-mehatz. Ez eman zure historiaren ikuspegi orokorrik; zerbait gehiago deskribatzeak oihartzun handiagoa izango du esperientzia asko saiakera labur samar batean sartzen saiatzeak baino.\nIzan zintzoa kinesiologiara bultzatu zintuenarekin— ez idatzi onarpen batzordeak entzun nahi duena uste duzuna. Idatzi zer den egia zuretzat.\nUVA # 2 abisua:\nArgibideak berdinak dira UVAren bigarren txanda guztietarako: 'Erantzun galdera hauetako bat orrialde erdian edo gutxi gorabehera 250 hitzetan.' Galdera horietako bat aukeratu behar duzu erantzuteko.\nHorrelako gonbita batekin, onarpen batzordea hiztegi esoterikoaren ezagutzarekin txunditu nahi izatea tentagarria izan daiteke. Ez joan bide horretatik, gutxitan erabiltzen den hitz arraro batekin benetako lotura izan ezean.\nAukeratu zuretzako esanguratsua den hitza - zuretzat oso zehatza den zerbait. Hemen gakoa ez da hitz interesgarriena hautatzea, babeserako esperientzia esanguratsuena eta gogoangarriena izatea da. Zuretzat 'familia' oso garrantzitsua bada, arrazoi ona izan behar duzu; gurasoak maite dituzula esatea ez da nahikoa.\nFokatu 'zergatik' hitza baino eta bide onetik joango zara.\nGaldera honek zure gainerako aplikazioek nabarmentzen ez duten zure alde bat erakusteko aukera eskaintzen dizu. Aprobetxatu!\nGogorik al duzu Minnie Mouse iruditxoak biltzeko? Lau kilometro egin behar al dituzu goizero egunero? Gorritxoak jotzen ari diren bakoitzean egiten duzun guztia gelditzen al duzu? Zure gurasoek iseka egiten al dute beti hitz bat arraro ahoskatzeagatik? Zure bitxikeria edozein dela ere, bada garaia ospatzeko!\nIdatzi askatasunez eta lotsarik gabe - bitxikeria bitxikeria da! Ez omen da normala dirudienik. Onarpen batzordeak ez zaitu epaituko zure bitxiagatik. Zure nortasunari buruzko atal interesgarriak ikasi nahi dituzte.\nnola bihurtu celsius gradua fahrenheit-era\nAukeratzen duzun gaiak ez du zertan kopeta handikoa edo oso akademikoa izan behar— hobeto esanda, gogoeta pizteko elkarrizketak bultzatuko dituen gaia aukeratu behar duzu. Elkarrizketa hau bada, 'Zer dio Kim Kardashianek publizitatearen etorkizunari buruz?' ondo da! Zuretzat garrantzitsua den gaia.\nBeste gonbita batzuekin gertatu bezala, 'zergatik' hitza da gonbita honetako garrantzitsuena. Gai hau aztertu nahi izateko arrazoi sendoa izan behar duzu. Kim Kardashian-i buruz hitz egin nahi baduzu, oso ona da —betiere eztabaidatzeko gai den gaia zergatik den adieraz dezakezu.\nBeste eskaerekin gertatu bezala, 'zergatik' da galdera honen atalik garrantzitsuena. Edozein mezu jasotzen baduzu, ziurtatu arrazoia ona duzula.\nSaihestu esaldi hutsalak edo topikoak, adibidez, 'Izan munduan ikusi nahi duzun aldaketa'. Onarpen batzordeak horrelako milaka ikusiko ditu —eta ziur aski hitz horiek Beta zubian idatzita daude dagoeneko—.\nZer esan behar duzu? Zein mezu da pertsonala zuretzat? Zer ikasgai ikasi duzu zehazki komunikatzeko gai zarela?\nLehenik eta behin: ez egin zerbait hemen. Ez esan hilabeteak eman zenituenik zure komunitatean osasun-laguntza zabaltzeko eskaerei eskainitakoa izan ez bazinen. Konfiantza gaitzazu: onarpen aholkulariek milia kilometrotara gezur bat bota dezakete. Ez duzu zerbait monumentala egin beharrik izan 'on handiagoan' lagundu ahal izateko.\nAdibidez, agian zure auzoan autoak azkarregi gidatzen ari zirela konturatu zinen, beraz, zure auzo elkartera joan eta abiadura hobeak instalatzeko konbentzitu zenuen. Edo agian ikusi zenuen bertako liburutegiak ez zituela haurrentzako liburu nahikorik, beraz, dohaintza bilketa egin zenuen haien bilduma eraikitzeko. Ekintzak ez du zertan izugarria izan behar, baina azaldu behar duzu zergatik parte hartu zenuen, eta nola horrek zure komunitatea hobetu zuen.\nGogoan izan, gonbita honek zehazki eskatzen zizun zure garaian hitz egiteko eskatzen dizula neurria hartu zuen. Jende askorentzat erraza da egoera batekin pozik egotea, baina ez dute sekula horren motibatzen zerbait egiten dutenik. UVAk egileen komunitatea eraiki nahi du, eta gonbita hau zure motibazioa eta errukia erakusteko diseinatuta dago.\nUVA saiakerak nola idatzi\nHona hemen batzordea liluratuko duten UVA saiakerak idazteko aholku orokorrak.\n# 1: Izan zaitez\nUVA osagarriaren idazlana onarpen batzordeari nor zaren erakusteko aukera da. Aprobetxatu aukera hori zeure burua mamitzeko. Ez zara transkripzio batean inprimatutako A eta B bilduma soil bat. Benetako pertsona zara! Erakutsi zure UVA saiakeretan.\n# 2: Iritzia cool da; Plagioa ez da\nSaiakera ideiak zure ikaskideei, gurasoei eta irakasleei kentzea tentagarria izan daiteke. Ondo da! Baina ez fidatu gehiegi horietan. Zure lanak zurea izan beharko luke, ideietatik gauzatzeraino. Iritzi lagungarria jasotzearen eta iritzi hori zure lana eta gaitasuna gaizki irudikatzen duen moduan erabiltzearen artean lerro fina dago . Bilatu laguntza, baina jakin ezazu lehenengo eta azken hitza duzula.\n# 3: Jolastu Formarekin\nZure UVA saiakerek ez dute bost paragrafoen egitura tradizionala jarraitu behar. UVA-k formarekin jolastera animatzen zaitu. Horrek esan nahi du poema bat bidal dezakezula, nahi baduzu!\nAprobetxatu egituraren askatasuna zuretzako autentikoa sentitzen den moduan idazteko. Horrek esaldi guztiak 'E' letraz hastea esan nahi badu, joan zaitez! Zure lana ondo idatzita eta erakargarria bada ere, inprimakiak ez du axola.\npreposizio esaldiaren adibidea\nzenbat balio du 2 fakturak\njendaurrean hitz egitea limurtzeko hizkera gaiak\nzer kolore egiten du arrosak eta gorriak\nzenbat milioik egiten dute mila milioi\ngpa stanford-en sartzeko


ASKATASUN HAIZEAK 1975eko maiatzaren 14an indar okupatzaile frankistek Gernikan eraildakoak omendu ditu - Jardun Koordinadora\nASKATASUN HAIZEAK 1975eko maiatzaren 14an indar okupatzaile frankistek Gernikan eraildakoak omendu ditu\nAskatasun Haizea herri ekimenak Jesus Mari Markiegi Aiastui “Motriko”, Blanca Salegi Allende eta Iñaki Garai Lejarreta omentzeko ekitaldia burutu du.\nGertakarietatik 46 urte pasa diren gaurko egunean eta Gernikako Juan kalzada Kale berberean, 40 bat pertosna bildu dituen ekitaldian Askatasun Haizeak garaiko egoera latza ekarri digu gogora militante politiko zein euskal biztanleek jasaten zuten zapalkuntza eta errepresio gordinaren historiaren kontakizuna gizarteratuz.\n1975eko maiatzaren 14an, goizeko 6:00tan indar okupatzaile frankistak Blanca Salegi eta Iñaki Garai bikotearen etxea inguratu zuten bertan izkutuan zeuden Jesus Mari Markiegi “Motri” eta Enrique Gomez Alvarez “Korta” ETAko militanten bila. Iñaki Garai-k bere etxeko atea ireki bezain pronto tiroz josita emaztearen aurrean akatu zuten eta Blanca Salegi lurrean odolez zeukan senarra babestera joan zen moentu horretan beste tiro-sorta batez josi zuten. ETAko bi militanteak etxeko lehio batetik salto egin eta Guardia Zibilekin tiroketan hasi ziren, Guardia Zibilen sargentu bat akatuz. Tiroketa ostean “Motriko” balaz zauriturik lekutik ihes egitea lortu zuen baino handik gutxira Guardia Zibilek bera lokalizatu eta atxilotzeko intentziorik gabe 40 tiroz bertan eraili zuten.


TRIPA KOLEKTIBOARI ELKARRIZKETA\nTXALO ETA LAIDARI ELKARRIZKETA\nEBI SORIARI ELKARRIZKETA\nProiektu bat beste baten ondorio dena eta desira askotan adartzen da desira bilakatzen dena. Ebi Soriak kontatzen du, azkenean, proiektua aparkatzen dutela. Parking. Gero, berriro hasten dira lanean eta orduan agertzen da amorrua. Aparta-ren konstelazioan dauden hitz batzuk: gollería-lindo-manjar-rechupete-(de) sollomillo. Laia Cabrerak 2016ko martxoan egina:\nALVARO TURRIONEKIN ELKARRIZKETA\nOtsailean, bete-betean. Hegoalde haizeaz betetako arratsgorriak ikusi zituen, lehen elur malutak eta etxetxoaren gainean haize bafada izugarriak. Alvaro Turrionek, zaldunak (besoak eta hankak) Laia Cabrerari AZALAn izandako egoitza azaltzen dio. Abesti batzuk konposatu zituen eta askoz gehiago desiatzen dizkiogu. Laiak grabatu eta editatutako bideoa.\nNURIA, CLARA, MACA ETA LENAREKIN ELKARRIZKETA\n"Merezi du ohikoa baino txango luzegoa egitea, izan ere espero gabeko hegazti bat ikus dezakezu; atzo gertatu zen bezala, tamaina handiko gabiraia ikusi nuenean". Lau emakume hauen maitasun entsegua H.D. Thoreuren "Volar" liburuaren pasarte horren antzekoa zan zen. Laia Cabrerak 2016ko urtarrilan grabatu eta editatutako bideoa.\nIÑAKI MORALEKIN ELKARRIZKETA\nBere abizenari ohore eginez, Iñakik erresitentzia egiten die egiturei eta egiturak berari. Zonalde honetan oso gogoko dugu Iñaki, bere erbi begiengatik eta galtzak gora egiteko duen moduarengatik. Hemen bere prozesuaren hasieraz mintzatzen gara. 2016ko urtarrila da eta kamararen atzean Laia Cabrera dago.\n“La Naturaleza y su temblor (talla 8-14)” hirian egindako paseo sonoroa da, umeei zuzendutakoa. Kaskoetan entzuten dutenaren bitartez errealitatearen pertzepzio jolasa proposatzen zaie. Gure zentzumenak zorroztera gonbidatzen gaituen ibilibidea, aparientzien gainetik. 2015ean BAD jaialdian egindako ibilibidea Victoria Ascasok grabatu eta editatu zuen.\nÁngelak Ángela du izena eta Koldok Koldo eta Ángelak eta Koldok Ángela eta Koldo deritzon talde bat osatu dute. ¿Nola izendatu lotsagabe den gorputza? Ángela eta Koldok Laiarekin hitzegiten dute beraien lan prozesu berriari buruz. L.Cabrerak grabatu eta editatutako bideoa.\nJU TALDEARI ELKARRIZKETA\nJu ahozkatu eztarrian karraska eginez. Atzetik berogailuaren urruma. Javier, Bárbara eta Ernestok saiakera berri honetan zebiltzan lanean, bigarrenean. Batzuek etxetik bakarrik eta besteek ez zuten aurretik sekula konposatu. Elkarrekin saiatzea erabaki zuten, 9 hilabetetan zehar. Argi eta deklinazio askorekin. Laia Cabrerak egindako elkarrizketa.\nBARBARA BAÑUELOSI ELKARRIZKETA\nBeirutetik paseatzen Vibrator Deluxe izena duen kartoizko kaxa bat topatuko bazenu, zer egingo zenuke? Barbarak etxera eramango luke, deriba asoziatiboak eginez aspiradora bailitzan dokumentuak absorbitzen dituen makinari jaten emateko. Laia Cabrerak egindako solasaldia.\nBost egunetan zehar, 5 eskuen artean eta 10 begiekin grabatutako filmea. Improfilmek egindakoa. Alejandro Portaz, María Sorribes, Monica Real, Riccardo Toto eta Roberto Romero filmearen egileek Cow Lost metodologia erabili dute. Ariketa bat da, lehen grabazioa Lasierran (Araba) egin eta editatu zen 2015eko irailean.


PREMIAZKO: Goizeko Ludoteka – Abendaño Gurasoen Elkartea – Malizhaeza\nPREMIAZKO: Goizeko Ludoteka\nPosted on 2018 January 22, Monday by ampa_abendano\nGoizeko Ludotekaren (goizeko zaintza-zerbitzua) arduradun eta gurasoen elkartekideak ardura hori utzi beharra dauka. Zerbitzuak aurrera egin ahal izateko guztiz beharrezkoa da Gurasoen elkarteko norbaitek kargua hartzea.\nHonako hauek dira eginbeharrak:\nPlazak ikasturtearen hasierako izen-emateen arabera planifikatzea.\nLudoteka erabiltzen duten guraso berriekin bilera egitea, ludotekaren funtzionamendua azaltzeko.\nJantokiko zerbitzua eskaintzen duen enpresarekin koordinatzea, Goizeko Ludotekako monitoreak kontratatzeko.\nBeharrezkoa balitz, aurreko urteko kuotak eguneratzea, ludotekara joaten diren pertsonen kopuruaren eta bertan egoten diren monitoreen kopuruaren arabera.\nZerrendak eta asistentzia-orriak prestatzea.\nAsistentziak eta egindako kobrantzak hilero kontrolatzea. Gurasoen elkarteko administraria arduratzen da kobrantzak kudeatzeaz (bidalketak prestatzea, itzulitako ordain-agiriak erreklamatzea, etab.).\nLan hori aurrera eramateko pertsona baten edo batzuen konpromisoa behar dugu. Laguntzeko prest bazaude, bidali mesedez mezu bat honako helbidera: abendanogurasoak@hotmail.com eta jarri bertan zure harremanetarako datuak (izen-abizenak, telefono mugikorraren zenbakia, …).\nPosted in Ampa Komunika, Batzordeak, Informazio orokorra, Goizeko ludoteka


Prevalien Pro lege oharra eta cookien politika\nTitularra: GOIZPER S. COOP\nHelbidea: C/ Antigua, 4 - 20577 Antzuola (Gipuzkoa)\nE-posta helbidea: goizper@goizper.com\nKontaktu telefonoa: 0034 943 786 000\nErakundearen izena Merkataritza Erregistroan inskribatzearen datuak: 221. orria, 86.1.135 zenbakiarekin\nIdentifikazio Fiskaleko Zenbakia: F20025441\n[Titularra adierazi] www.prevalien.com web guneak dituen eduki guztien jabea da (datu baseak, irudiak eta argazkiak, marrazkiak, grafikoak eta testu fitxategiak barne). Edukien hornitzailea ere izan daiteke horien jabea, lizentzia edo lagapenaren bitartez erabiltzailearen esku jarriz. Jabetza intelektualaren nazioarteko nahiz estatuko arauek babesten dute, bereziki Jabetza Intelektualaren Legearen Testu bateginaren kasuan (apirilaren 12ko 1/1996 Errege Dekretua). Erabiltzaileek www.prevalien.com web gunearen edukiak aipatutako Legea, Morala, Ohitura Egokiak eta Ordena Publikoaren arabera erabiltzeko konpromisoa hartzen dute. Erabiltzaileak ez du GOIZPERren edo hirugarrenen jabetza intelektuala edo industrialaren eskubideen kontrako jokabiderik erabiliko, horrekin beste inoren intimitate pertsonala edo familiarra edo bere irudia hausten edo urratzen badu, edo jokabide hori moraltasunaren kontrakoa baldin bada. Erabiltzaileak edonola ere kalterik gabe utziko du GOIZPER bere erabileraren ondorioz egindako edozein erreklamazioren aurrean, auzibidearen bitartez edo epaiketaz kanpo.\nwww.prevalien.com web gunearen markak, errotuluak, zeinu bereizleak edo logoen jabetza GOIZPERrena da eta behar den eran erregistratuta egongo dira. Web gunea egokiro erabiltzeko behar denaz kanpo, ezin da erabiltzailearen alde lagatakotzat hartu ustiapenaren bidezko eskubide bat ere.\nTestu, datu eta marrazki teknikoen jabetza GOIZPERrena edo informazioa hornitu duten erakundeena da. Elementu horiek ezin ditu beste inork aldatu, kopiatu, eraldatu, bestelakotu, erreproduzitu, egokitu edo itzuli, eduki horren titularraren berariazko baimena eduki ezean. Testu, datu eta diseinu grafikoen erabilerak ez du esan nahi, inolaz ere, titulartasuna laga denik, edo ustiatu, erreproduzitu, hedatu, eraldatu, banatu edo helarazteko eskubidea bere alde utzi denik, www.prevalien.com web gunearen erabilera zilegiaz kanpo betiere.\nGOIZPERk adierazten du web gune horrek teknologia egokia duela sarbidea erraztu eta horren erabilera egiteko. Hala ere, GOIZPERk ez du bere gain hartzen zure sistema informatikoetan sortu daitekeen edozein arazo, horiek edozein bitartekoren bidez edo beste inork sartutako birusak edo bestelako elementu kaltegarriak egotearen ondorioz gertatu badira.\nwww.prevalien.com web guneak ezin du eduki zehaztasun ezik, aipamen falta esanguratsurik, zehazgabetasunik edo errakuntzarik. GOIZPERk ez du bermatzen, inolaz ere, bere web gunean dauden datuen zinezkotasuna, zehaztasuna eta gaurkotasuna. Halaber, www.prevalien.com web gunera sartzen den erabiltzaileak GOIZPER edozein erantzukizunetik kanpo uzten du fidagarritasuna, erabilgarritasuna edo web gune honek sorrarazi ditzakeen itxaropen faltsuak direla medio.\nWeb orri honetan, halaber, datu pertsonalak jasotzeko hainbat galdetegi daudenez, horien bitartez jasotako datu pertsonalak GOIZPER S. COOP. en ardurapean dauden fitxategi automatizatuen sartuko dira. Fitxategiak, berriz, Datuen Babeserako Agentzian inskribatuta daude, eta beraien helburua eta haiei lotuta aurreikusita dauden lagapenak eta gainerako inguruabarrak datu pertsonalak jasotzen diren unean ematen dira ezagutzera.\nGOIZPERk ez du inolako bermerik eskaintzen www.prevalien.com web gunearen funtzionamendua edo bere edukiaren informazioa direla eta. Era berean, GOIZPER ez da www.prevalien.com web gunea erabiltzearen ondorioz sortu litekeen edonolako kalte-galeraren erantzulea izango.\nGOIZPERk inongo erantzukizunik ez du hartzen www.prevalien.com web gunearen bitartez beste erakundeek eskainitako datuen edo informazioen zilegitasuna, edukia eta kalitatea direla eta.\nwww.prevalien.com web gunearekin lotura bat sortu nahi duten bestelako web guneetako titularrek, bestetik, honako konpromisoa hartu behar dute: GOIZPERren logotipoa agertzen ez den beste web gune batekin loturarik ez sortzea. Halaber, ezin dute faltsua, zehazgabea, edo okerra den adierazpenik egin, horrekin huts eragiten badute, edo oro har, legearen aurkakoa bada.\nEra berean, www.prevalien.com web gunearekin lotura bat sortu nahi duten bestelako web guneetako titularrek, honako edukia duten web guneetarako loturarik ez sortzeko konpromisoa hartu behar dute: izaera arrazista, xenofoboa, pornografikoa, edo terrorismoa apologia eta, oro har, GOIZPERren izen ona edo irudia edonola kaltetu dezaketenak.\nwww.prevalien.com web gunearekin lotura bat sortzeak ez du esan nahi halabeharrez [titularra adierazi] erakundeak merkataritzako harremanik duenik edo elkartuta dagoenik lotura egin duen web gunearen titularrarekin.\nHiperestekak atariaren orrialde nagusirako edo hasiera orrialderako sarbidea erraztu baino ez du egingo. Ez da web gunearen gaineko frame delakorik edo markorik sortuko. Ez da adierazpen faltsurik edo okerrik egingo GOIZPERri buruz. Ez da adierazi edo ulertarazi behar GOIZPERk lotura hori baimendu duela edo lotura ezarritako web gunearekin eskaini edo eskura jarritako zerbitzuak edonola ikuskatu edo bereganatu dituela.\nHiperesteka egoteak ez dakar inolaz ere GOIZPER eta ezarri duen enpresaren arteko harremanik, ezta bere edukien edo zerbitzuen onarpen edo onespenik ere.\nwww.prevalien.com web gunean hiperestekak egotearen helburua informazioa ematea da. Horregatik, GOIZPERk ez du bere gain hartzen ezta berariaz edo inplizitoki inongo bermerik ematen ere aipatutako web gunean eskaintzen diren argibideen edota produktuen nahiz zerbitzuen inguruan: merkaturatzeko aukerak, egokitasuna, kalitatea, ezaugarriak, jatorria, merkaturaketa eta beste.\nwww.prevalien.com atarirako loturarik ezin da ezarri beste web gune batetik GOIZPERk aurretiaz emandako berariazko baimenik gabe.\nwww.prevalien.com guneak ez du cookierik edo beste bitarteko teknikorik erabiltzen erabiltzaileak identifikatu ahal izateko eta haien nabigazioari buruzko datu teknikoen berri izateko.\nwww.prevalien.com guneak cookieak erabiltzen ditu erabiltzaile bat atariko gune eta orrietan nabigatzen ari denean. Atariko gune eta web orrietan erabiltzen diren cookieak ordenagailu jakin baten nabigatzaileari baino ez zaizkio lotzen (erabiltzaile anonimoa) eta ez ditu bere kabuz ematen erabiltzailearen izena eta abizenak. Cookiei esker, webguneak ezagutu egin ditzake erregistratutako erabiltzaileen nabigatzaileak hauek behin erregistratu ondoren, sartzen den bakoitzean erregistratu beharrik gabe soilik beraientzako diren arlo eta zerbitzuetan sartzeko.


Balendin Berriotxoa Museoa - Bizkaia.eus\nMuseoak Balendin Berriotxoaren bizimoduari loturiko objektu eta dokumentuen bilduma berezia biltzen du. Hasieran museoa Santuaren jaiotetxean egon bazen ere, 1966az geroztik Elorrioko Santa Ana Komentuan dago. 2003an inauguratu ziren egungo instalazioak. Bertan Santuak familiarekin Elorrion eman zituen lehenengo urteak eta ondoren Logroñoko apaiztegian izan zuen prestakuntza-prozesua erakusten dira.\nGero, Filipinetara bidaia eta 1862an martirizatu zuten arte Tonkin-en (Vietnam) garatu zuen misiolari-jarduera eta bere erlikiak Bizkaira ekarri zituztenekoa erakusten dira. Bisita Santuaren beatifikazio- eta kanonizazio-prozesuari buruzko panel batzuekin amaitzen da. Dokumentu, argazki, mapa, testu autografo, margolan, urregintza-pieza eta oihal ezberdinek ilustratzen dute ibilbidea, eta baita Bizkaiko zaindarikide den Balendin Berriotxoaren bizitza eta lanarekin lotura zuzena izan zuten tresna ugarik ere.\nAstearte, ostegun, ostiral, larunbat, igandeetan: 11:00etatik 13:00etara eta 16:00etatik 18:00etara


eliburutegia.(d)eus • ZUZEU\nRuben Sánchez Bakaikoak Argia aldizkarian.\nDagidan, lehenik eta behin, oihutxo bat etxealdiko basamortutik euskal oasira. Ene oihua irudikatu nahi dut aro distopiko honetako egun buruzurian –iluntzeko zortzietan–, nola kolektibo egin eta txistu suntsigarria bilakatzen den. Orduan, streaming ikus-entzunezkoen arloan euskararekin bizi gaituen lehorte eta itxaropen-ez basamortuzkoan zirimiri hasi, eta… to be continued.\nEAEko herritarra izaki, egin nintzen eliburutegikoa. Filmoteka moduan izugarria da, Bingen Zupiriak dioenez, estatuko liburutegi digital handiena, eta debaldeko erabilera du. ‘Denok’ (=ahal dugunok) Netflix, HBO, Filmin eta abarretakoak egiten gabiltzan honetan, garrantzitsua da kultura denon eskura eta debalde aldarrikatzea; alde horretatik oso ondo.\nEgin nuen lehen bilaketetako bat, umeekin ikusteko Esmeralda oihana izan zen, gogoan nuen ETB1ean ikusi izana. Nire etsigarri: eliburutegian jatorrizko bertsioan eta gaztelaniara bikoiztua besterik ez nuen topatu. Paradisu zinema euskarara bikoiztua eta azpititulatua dago, eliburutegian aurkitu ahal duzu audioa italieraz, katalanez eta gaztelaniaz, azpitituluak gaztelaniaz. I, Daniel Blake azpititulatuta dago euskarara, baina eliburutegian aurkitu ahal duzu ingelesez edo gaztelaniaz, eta azpitituluak gaztelaniaz eta katalanez.\n“Euskal zinema” izeneko atalera jo eta 30 film ageri dira, euskarazkoak erdiak, haietatik helduentzat Bi anai eta Izenik gabe.\n“Sumisioaren azkena dagoeneko euskaraz sortua edo euskaraturik dagoena ere eskuragarri ez izatea da, non eta eliburutegi publiko digitalean”\nGaldezka ibili naiz besaulkitik, baina euskal oasira iristeko itxaropenik ere ez dugu dagoeneko. “Bigarren denboraldiak ez nau asebete, zer ikusiko dut bazkalostean, txio-herria? Hona nire 2020ko top-a” sare sozialetan botatzen dugunean automatikoki onartzen dugu euskaraz ia deus ez egotea. Sumisioaren azkena dagoeneko euskaraz sortua edo euskaraturik dagoena ere eskuragarri ez izatea da, non eta eliburutegi publiko digitalean. Gaztelaniazkoez gain, badira katalanezko pila bat ere (gure ez(d).eustasunaz lotsatzeraino cat pilaren aldean).\nArazoak egongo dira eginda dagoen lan hori eliburutegian sartzeko, noski, baina nik jakin nahi dut zeintzuk diren arazoak eta nola konponduko diren. Ez da onargarria gaztelaniaz edo katalanez bilduta dagoena euskaraz ez egotea. Eta bide batez, euskarazko film guztiak bildu ahala, bildu euskaraz gozatuko lituzketen euskaldun guztiak ere bertara: EAEko, nafar, iparraldetar, zein diasporako.\nLuistxo Fernandezek Twitterren esan du Filminekoek galdetu dietela euskarazko azpitituluengatik, eta berak erabiltzeko esan diela. Itxaropena Filminengan izan behar al dugu?\n4 pentsamendu “eliburutegia.(d)eus”-ri buruz\nIpuru 2020-06-05 13:17\nDuela hogei urtetik hona, Euskera erabat kanporatuta dago pantailetatik.\nBikoizketa abandonatu zuten. Azpititulaketa sekulan ez da serio bultzatu.\nNik ere kuxkuseatu nuen e-liburutegia bere garaian. Konklusioa; Santiago de chileko liburutegi digitala izan zitekeela lasai asko. Euskal Herrian gaztelera zabaltzeko beste erakunde Vasco bat.\nIpuru 2020-06-05 13:28\nTélécinq monde, France 24, Arte… Kate horietan badituzte azpitituluak lau hizkuntzetan, eta batzuetan audioak ere bai aukeran!!!\nHemen aldiz, etb2, TVE, euskal liburutegi publikoak, diru publikoarekin lagundutako zine zein dokumental festibalak…\nIpuru 2020-06-05 13:35\nNik hiru ume ditut. Bat nerabezaroan sartzear.\nZe nekeza da etxe giro euskalduna mantentzea, pantailak beti beti beti (ia), gazteleraz edukita.\nBatzuk proposatu izan didate, ingleses jartzeko dena…\nipururentzat 2020-06-05 17:27\nIpuru: zorionak zure 3 umeengatik. Nik 2 ditut. 4 urtekoak momentuz ETB3 baino ez du ezagutzen. Gainontzeko kateak (Clan, Disney…) ez ditu ezagutzen, desintonizatuta ditugulako. Hori gakoa izan da berak euskaraz egiteko (2 gurasoak euskaldunak izateaz gain, noski). Ez diogu ezta Youtube ikusten uzten, jarraian erdarazko bideoak agertzen direlako.\nZiurta diezazuket, itxialdiari eta ETB3ri esker, ikastolan baino euskara gehiago landu duela. Lehen, haserretzean, gaztelania egiten zuen. Orain ez.\nArazoa nerabezaroan dator. Ez badago gutxieneko eskaintzarik, aurreko lana kaltetuko da.\nNire gomendioa, gaztelaniako edukiak murriztu (kanalak desintonizatu adibidez) eta bere gustuko euskarazko materiala bilatu, egon badaude gauz pilo ta.


Jaitxo taldeak irabazi du Elgetako areto futbol txapelketa - Elgeta - Goiena.eus\nJaitxo taldeak irabazi du Elgetako areto futbol txapelketa\nLarraitz Zeberio Lekuona 2015-03-28 13:22\nJaitxoko jolakariak beltzez eta La Kokotxakoak sari banaketaren ostean.\nTxapelketako finalean La Kokotxa taldea izan du gaur eguerdian aurrez aurre, eta 8-5 irabazi du.\nJaitxo taldeko Aner Fernandezek altxatu du Elgetako areto futbol txapelketako kopa. La Kokotxa taldeko kideek gogor borrokatu dute finala, eta bi gol egin dituzte norgehiagokaren hasieran, baina atsedenera joan aurretik Jaitxokoek markagailuari buelta ematea lortu dute. Atsedenean emaitza 3-2 zen, Jaitxoren alde.\nLehen zatian Alex Ferrer jokalariak egin ditu La Kokotxaren bi golak. Jaitxorenak, berriz, Mikel Juaristik (2) eta Eneko Ormaetxeak (1) egin dituzte.\nEsan beharra dago lehen zatian min hartu duela orkatilan La Kokotxa taldeko Iraitz Bolinagak.\nOso nahasia izan da bigarren zatia. Aritz Makarroren golak hirunako berdinketa eraman du markagailura, baina nahiko jarraian etorri da Jaitxoren erantzuna. Mikel Juaristiren golak aurretik jarri ditu, berriz ere, Jaitxokoak. Ordutik aurrera atzetik joan da La Kokotxa nahiz eta golak egiten jarraitu.\nLa Kokotxakoek beste bi gol egin dituzte; Alex Ferrerek eta Koldo Erostarbek. Jaitxokoek, berriz, beste lau egin dituzte: Txomin de Vegak, Eneko Ormaetxeak (2) eta Alain Vallek. Hala, amaierako emaitza 8-5 izan da.\nTxapelketako bigarren sailkatuaren saria Alex Ferrer jokalariak jaso du. Kiroletako zinegotzi Jose Mari Zubiaurreren eskutik jaso du. Txapeldunaren kopa, berriz, txalo artean jaso du Jaitxoko Aner Fernandezek.


Gipuzkoako Bertsolari Txapelketako finala, iruditan : Irutxuloko Hitza\nNerea Elustondo eta Alaia Martin, Gipuzkoako Bertsolari Txapelketako finalean. (Argazkia: Joseba Parron)\n6.000 bertsozale elkartu dira Illunben irailean hasi zen Gipuzkoako Bertsolari txapelketako finala ikusteko, iaz baino 1.200 gutxiago. Beñat Gaztelumendiren buruan jarraituko du Gipuzkoako txapelak, izan ere, Añorgakoak lehen postua lortu du, Agin Labururekin buruz buru aritu ostean. Irabazleari Xabier Gaztelumendik, bere aitak, jantzi dio txapela, eta une hori izan da finaleko hunkigarrienetako bat. Une hunkigarriak izan diren arren, saio hotza izan da, orokorrean, barre egiteko uneak izan diren arren, gai serioek ere lekua izan dute bertso saioan.\nJoseba Parron argazkilariak Illunbeko finaleko une hoberenak jaso ditu bere kamerarekin:


Vitoria-Gasteizko Udalaren web-orria - Oinarrizko Gizarte Zerbitzuen 40. urteurrenaren ospakizuna\nOinarrizko Gizarte Zerbitzuen 40. urteurrenaren ospakizuna\nAurten gure hiriko Oinarrizko Gizarte Zerbitzuen 40. urteurrena ospatuko dugu. Urteurrenaren ospakizunak irudi positiboa transmititzea nahi du, etorkizunera proiektatutako hiri baten irudia: 40 urte Ongizatea eraikitzen, etorkizuna eraikitzen.\nHorretarako, 2016-2017 urteetan zehar hainbat jarduera egingo dira, gizarte-zerbitzuei buruzko gogoeta guneak eta herritarrenganako hurbiltasuneko guneak sortzeko.\nGizarte Zerbitzuak: etorkizunetik eraikitzen.(Jardunaldiaren programa, pertsonal teknikoari zuzenduta, gonpidapenarekin).\nJoan den martxoaren 31n, Gizarte Zerbitzuak abian jarri izanaren 40. urteurrena ospatzeko bigarren jardunaldia egin genuen Goiuri jauregian, "Gizarte Zerbitzuak: etorkizunetik eraikitzen" izenburuarekin.\nParte-hartzaile hauek entzuteko ohorea izan genuen: Fernando Fantova aholkulari sozialak "Gizarte zerbitzuak: ikuspegi estrategikoa" hitzaldia eman zuen, eta Grupo Servicios Integrados kooperatibako kudeatzaile Karmele Acedok, Gipuzkoako Foru Aldundiko Gizarte Politiken Saileko zerbitzuburu Jon Iribarrek eta Euskal Herriko Unibertsitateko Soziologia eta Gizarte Laneko irakasle Kontxesi Berrio-Otxoak "Gizarte zerbitzuen etorkizunari buruzko elkarrizketa" izeneko mahai-inguru eta eztabaidan esku hartu zuten.\nLaster Fernando Fantovaren hitzaldiaren laburpena jarriko dugu.\nIkusi argazki galeria(Beste leiho batean irekiko da).\n40 Graphic Recording\nFernando Fantovalen hitzaldia (laburpena)\n2016ko Abenduaren 16an\nOinarrizko Gizarte Zerbitzuen 40. urteurrena. (Urteurrena ospatzeko jardunaldia ).\nIkusi bideoak: Erresumena(Beste leiho batean irekiko da) - Bideo osoa(Beste leiho batean irekiko da) - Gorka Urtaran alkatea(Beste leiho batean irekiko da) - Peio López de Munain(Beste leiho batean irekiko da)\n1976ko azaroan sortu zen Olarizuko udal bulegoa. Horrekin batera hasi zen hiriko auzoetan hainbat udal ekipamendu irekitzeko prozesua eta horrek osatu zuen oraingo oinarrizko gizarte zerbitzuen hazia.\n40 urte hauetan zehar, Oinarrizko Gizarte Zerbitzuek gure hirian bizi diren pertsonen ongizatea sustatzeko lan egin izan dute, beti ere etorkizuneko ikuspegia gogoan hartuta. Garatu duten esku-hartze eredua hurbila eta komunitarioa da, eta horixe izan erreferentziazkoa Gizarte Zerbitzuen alorrean. Diziplina arteko esku-hartzea bereganatu du. Ingurunean arreta emateko programak, eta gaitasun pertsonalak eta komunitarioak sustatzeko eta horiei aurre hartzeko programak uztartu ditu. Horiek guztiak osatzen dute Gizarte Zerbitzuen gaur egun duten zeregina eraikitzeko prozesua.\nOinarrizko Gizarte Zerbitzuen betebeharra da edozein pertsonak bizitzan zehar izan dezakeen ahultasun-egoerari arreta jartzea, eta horri esker esperantza eta aukera berriei leihoak irekitzen dira haien familia eta bizi diren taldeen etorkizunerako.\nGizarte sustapenerako jarduerak\nEtxeko laguntza: laguntza, bazkaria eta hezkuntza\nhttps://www.youtube.com/watch?v=vALr-YvRmc4(Beste leiho batean irekiko da)\nOinarrizko Gizarte Zerbitzuen 40. urteurrena\nGizarte Ongizaterako Foru Erakunde Mendekotasuna(Beste leiho batean irekiko da)\nGasteizko Udalerriko Etxez Etxeko Laguntza Zerbitzuaren Ordenantza (ELZ)


Ostegunean hasiko den bi gazte arabarren aurkako epaiketaren atarian, ehunka lagun bildu dira Gasteizko kaleetan elkartasuna adierazteko eta epaiketa bera salatzeko. Elkartasun ekimenek oraindik ere jarraitzen dute.\nArabako hainbat txokotatik –baina batez ere Aiaraldetik eta Gasteiztik– etorritako ehunka lagun bildu dira larunbat arratsaldean (urtarrilak 16) hiriburuan, hurrengo astean epaituko dituzten Galder Barbado eta Aitor Zelaia gazteei euren babesa adierazteko. Izan ere, urtarrilaren 21ean eta 22an izango da arabarren aurkako epaiketa Audientzia Nazionalean, Duranan aurkitutako kohete batzuen harira Ertzaintzak bi gazte arabarrak atxilotu zituenetik bi urte betetzen direnean. Orain, fiskaltzak 8 urteko espetxe zigorra eta 7 urteko zaintzapeko askatasuna eskatu du gazte bakoitzarentzat.\nEskaera jakin eta gutxira ANkerkeriari STOP herri ekimena sortu zen Gasteizen zein Amurrion eta Andra Maria Zuriaren plazatik abiatu den manifestazioa izan da plataformaren lehen ekimen nagusia, Su Ta Gar taldeko Aitor Gorosabel eta Xabi Bastidaren kantu batekin lagunduta egon dena. Epaiketaren lehen egunean, ostegunean, mobilizazioak egongo dira Gasteizen eta Amurrion.\n“Ez dugu onartuko absoluzioa ez den beste epairik”\n“Estatu Espainarra salbuespen legediak eta tribunalak erabiltzen jarraitzen du, inolako bermerik gabeko sistema juridikoa oinarri duelarik”, adierazi dute manifestazio amaieran plataformako bozeramaileek.\nJustizia guztientzako berdina ez dela argudiatzeko, Amurrioko poliziaren kasua jarri dute adibide gisa. Askok gogoratuko duten moduan, Barbado eta Zelaia atxilotu baino hilabete lehenago, polizia espainiar ohi batek familia ezagun baten lehioari tiro egin zion, euskal preso politikoen etxeratzearen aldeko banderola zintzilik zutelako. Polizia azkar batean geratu zen aske eta kalte delitua egotzi dioten; hilabete beranduago, ordea, Barbado eta Zelaia atxilotu, espetxeratu eta dispertsatu zituzten.\nAuzi guztian zehar Ertzaintzak izan duen papera ere gaitzetsi dute: “Ez zuten inolako zalantzarik izan zelai batean abandonatutako bidoia terrorismoarekin lotzeko orduan. Agerian geratu da berriro Ertzaintzak Espainiako botereekin duen harremana, eta horrelako operazioekin euskaldun konprometituon aurkako errepresioa betikotu besterik ez dutela nahi”.\nHala ere, hurengo egunetan elkartasuna eta babesa adierazteko deia egin du ANkerkeriari STOP herri-ekimenak: "Hori da gure baliorik handiena: borroka. Ez dugu onartuko absoluzioa ez den beste epairik“, ondorioztatu dute.


Ostiralean bukatuko da udako Mintzalagun programan izena emateko epea - Aia orio - Karkara.eus\nOstiralean bukatuko da udako Mintzalagun programan izena emateko epea\nIñigo Gaiton 2021-06-08 09:37\nOsasun krisiaren testuingurua kontuan izanik, "jarduera espazio seguruetan eskaintzeko eta segurtasun-neurri guztiak betetzeko" ahalegina egingo du AEK-k.\nEkainak 11 izango da udako Mintzalagun programan izena emateko azken eguna. Horretarako, Orioko euskaltegira jo edo telefonoz deitu (625485215) behar da, programaren arduradunarekin (Eukene) hitz egiteko. Posta elektronikoz ere egin daiteke inskripzioa: urolakosta@aek.eus\nEuskaraz dakiten pertsonak eta ikasten ari direnak harremanetan jartzea da Mintzalagun programaren helburua. Hala, ordubeteko hitzorduak egiten dira astero, aurrez aurreko hizketaldien bitartez ahozkoa eta entzumena lantzeko. Ikasturte honetan, 70 pertsona inguruk parte hartu dute programan Urola Kostan, hiruzpalau laguneko talde txikietan banatuta. Azken hilabeteotan ekimenak izan duen arrakastak bultzatuta, udan ere antolatzea adostu dute.


Guggenheim Bilbao Museoaren eta New Yorkeko Solomon R. Guggenheim Museoaren arteko ekimen bateratu batean oinarrituta, Architecture Effects erakusketak begirada berritzailea proposatzen du aro digital bete-betean artearen eta arkitekturaren artean gertatzen diren konexio eta elkarrekikotasunen gainean.\nErakusketaren jatorria Museoaren eraikina bera izan da: 1997an inauguratu zen, bitarteko informatikoekin garatu eta gauzatutako arkitekturaren lehen adibide magistral gisa, eta hurrengo hamarkadetan diziplina horren arrakasta birdefinituko zuen "efektu" komunikatibo eta ekonomikoen paradigma izan zen.\nAro digitaleko beste gertaera gogoangarri batzuk aztertuz eta konektatuz, arku konparatibo bat marraztuko du erakusketak, sare sozialetan, adimen artifizialean eta errealitate areagotuan oinarritutako kulturak une gorena duen honetan.\nErakusketak hainbat artista garaikideren obrak identifikatzen ditu komunikazioaren, ekonomiaren, irudiaren, artearen eta arkitekturaren arteko fusioaren sintoma gako gisa, eta gaur egungo itzal handiko arkitekto eta diseinatzaile berritzaile batzuen esku-hartze espezifikoekin batera aurkeztuko ditu.\nKomisarioak: Troy Conrad Therrien eta Manuel Cirauqui


Dragon Quest - Dairen abenturak (08/22) - Page 2\nBehera joan Orria 1 2 3 4 5 ... 9\nEr: Dragon Quest - Dairen abenturak (01/22)\n2008ko Irailaren 14a, 19:57:57 #15\nBeno, ez didazue esango akatsik gabeko tomoa atera dudala, ez? Egon behar du zerbaitek...\n2008ko Irailaren 14a, 21:05:52 #16\njajaja, ba egia esan oraindik ez dut irakurri :uf: , baina ez dakit zergatik gaur gauean hasiko naiz irakurtzen...\n2008ko Irailaren 15a, 01:06:41 #17\nBuaaaaaaaaaaa!! Hasi eta ezin izan dut gelditu!! A ze oroitzapenak, jajaja, beno hemen jartzen ditut ikusitakoak (?? ikurrekin zalantzak dira, ez nagoelako ziur):\n029: nor daukazue gome?! -> non daukazue gome?!\n031: (zalantza) nago eta -> nago-eta ??\n052: bolkan -> sumendi (hobeto ez?)\n070: dagoela-eta ??\n080: nik neuk errekuperatu eta modifikatu dut gerra ibilgailu hau -> nik neuk berreskuratu eta moldatu dut gerra ibilgailu hau\n094: ezin naiz zurekin fidatu -> zutaz fidatu ??\n100: gero hitzegingo dugu horretaz -> gero hitz egingo dugu horretaz\n122: guratiko baten esku... -> gugatiko baten esku ??\n129: ezin naz besouztar egon -> naiz\n151: arte martzial eta eskrima -> esgrima\n154: eta illuntzean berririro -> berriro\n154: trebea da eskriman -> esgriman\n200-201 eta 202-203: orri bananduetan\n217: azkenengo borrokatu ginenean -> azkenengoz\n219: lehen binetan, bigarren bokadiloan letra txikitu da azken hitzan.\nGero eziozu, hartzazu eta horrelakoak ez dakit ondo edo gaizki dauden idazterako orduan. Elkarrizketa biharko utziko dut.\n2008ko Irailaren 15a, 01:19:13 #18\nAipamenaren egilea: jonnydbz Noiz: 2008ko Irailaren 15a, 01:06:41\nBuaaaaaaaaaaa!! Hasi eta ezin izan dut gelditu!!\nOstia, hau sustoa, pentsatu dut akatsez josita dagoela XD\nUste dut biak daudela onartuta, zalantza horixe daukat, baina zalantzarik ez daukana banatua da, beraz, horixe erabiliko dut\n"gutariko" izango da, ez naiz ikusten "gugatiko" hitza erabiltzen XD\nEz da bizkaierak ihes egin didala, akatsa da\nHiztegi honen arabera, K-rekin da, eta neuk ere beti ezagutu dut izen horrekin.\nBanatzea nahi dituzue? Horrela etorri ziren eta horregatik utzi nituen. Nahi duzuen moduan.\nLehen tomo hori oroitzapen ona bada, ikusiko duzu aurrerago! Lagunari egunero aurpegiratuko diozu vhsna XD\n2008ko Irailaren 15a, 10:45:26 #19\njarri ditudan orrialde batuak ez dira elkarrekin doazen horietakoak, ez dakit zergatik dauden bat eginda. Eta esgrimarena nik beti 'g'-rekin ezagutu dut, baina beno euskaltzaindian ez dator ez bata ez bestea. 3000n eta euskaltermen 'g'-rekin dator eta Elhuyarren 'k'-rekin, auskalo nola den...\n2008ko Irailaren 16a, 00:26:25 #20\nsalon del mangan -> ez dakit nola baina nolabait itzul daiteke ez?? manga erakustaldia edo horrela.\n"dairen abenturak"en manga -> "dairen abenturak" manga\nbeste manga batzukin batera -> batzurekin edo batzuekin ??\nautoreak sozietatean egiten duen eragina -> gizartean duen\nazalpenak betetzeko obligazioa -> betebehar\nes da botere definitibo bat -> erabateko\nmanga gehienak errekuperatuz -> berreskuratuz\nmangarekin jarraituko den ala ez -> duen\nsekulako gutun-jasa izan genuen beraienn iritzia azalduz -> beraien\n2008ko Abenduaren 20a, 02:56:21 #21\nBigarren liburukia eginda daukat, extrak dira falta zaizkidan gauza bakarra. Konkretuki bi gauza falta zaizkit:\n-Edizio zaharreko portadako testua itzultzea, eta horretarako frantses dakien norbait behar dut, 7 parrafo baino ez dira izango guztira, gerokoen itzulpena badago eta.\n-Edizio zaharreko liburukien azken orrietan Dragon Questi buruz erlazionatuta zegoen jendeari egiten zien elkarrizketen orriak, eta hauek jonnydbzk izango dituelakoan nago.\nHau ta gero lehen liburukia zuzenduta eta bigarrena igotzeko prest egongo dira.\n2008ko Abenduaren 20a, 10:28:29 #22\nBa bikain orduan^^ zeren Planeta de agostiniri itxaron behar badiogu jai zeukeagu behintzar Dragon Questeko liburukiak eukitzekoXDD Errebindikatu beharko genuke empresa horietan katalanez egiten dituzten edizioak bezela euskaraz ere egin ditzatela, zeren zihur nago askok erosiko luketeela, behintzat euskal enkodings-zale baikoiztak bai jejejeje\n2008ko Abenduaren 20a, 12:14:30 #23\nHau da daukadana, ez dago gehiago ezer:\n2008ko Abenduaren 20a, 12:29:06 #24\nHoriexek hain zuzen. Daukazun bakarra horixe dela esan nahi duzu??\n2008ko Abenduaren 20a, 14:01:27 #25\nHori da, azken bi?etan Fly agertzen da (irudi horretako berdina) eta gero hau dator. Honen ostean argitalpen orrialdea (ISBN eta horrelakoak), barneko atzeko portada eta kanpoko atzeko portada dauzkat.\n2008ko Abenduaren 20a, 15:10:23 #26\nAipamenaren egilea: jonnydbz Noiz: 2008ko Abenduaren 20a, 14:01:27\nEz ez, esan nahi nuena da ea beste tomoetakoak ere badauzkazun ala ez.\n2008ko Abenduaren 20a, 16:33:36 #27\nPrintzipioz izango ditut, lehenego 4ak gutxienez badute. Hurrengoak ez ditut begiratu, suposatzen dut egongo direla.\n2009ko Urtarrilaren 11a, 13:40:11 #28\nBeno, azkenean ere irakurri dut 1. liburukia. Akats batzuk gehiago ikusi ditut. Sentitzen dut beranduegi bada Aju, baina lehengo astera arte ez dut lasai irakurtzeko denborarik izan.\n8, 11, 151 - Pixkat -> Pixka bat\n9 - Doairik -> Dohairik\n11 - Izendatzen gaituzte -> Izendatuko gaituzte\n46-47 - Gerrauntzi -> Gerraontzi\n48 - Itsasuntzi -> Itsasontzi\n50 - Obispua -> Gotzaina\n51 - Itxusi -> Itsusi\n52 - Erreegak -> "Erregeak" izango dela pentsatzen dut\n- "Konjuru" onartuta dago, baina nik "arao" erabiliko nuke. Hori zuk ikusiko duzu.\n55 - Inbokatzea -> Deitzea?\n104 - Nahi haina -> Nahi adina\n112, 304 - Konfidantza -> Konfiantza\n170 - Niri azala -> Nire azala\n191 - Sugarrak nahi elurteak -> Sugarrak nahiz elurteak\n194 - Batenbat -> Baten bat\n200-201 eta 202-203 orriak, nigatik aparte hobeto\n222-1 - Datzate -> Dautza :blink (badakit xelebrea dirudiela, baina behin esan zidaten eta ez zait ahazten)\n250, 326 - Bertan bera -> Bertan behera\n288 - Ezeukan -> Ez zeukan\n321 - Adaptatzea - Egokitzea, moldatzea\n322 - Ausnartu -> Hausnartu\n- Ze -> Zer\n323 - Exportatu -> Esportatu\nGero, "ah" edo "uuhh" bezalakoak euskaraz h-rik gabe dira. Eta aditz hauek denak: ezidazu, itzuliguzu, esaiozu, izazu, egigun, ekiogun... Aparte idazten dira: ez iezadazu, itzul iezaguzu, esan iezaiozu, izan ezazu, egin dezagun, ekin diezaiogun... Horrela esaten ez badira ere, idazteko arauak halaxe dira.\nBestela, istorioa ez dago gaizki, orijinala ez bada ere. Ea esan bezala hobetzen doan eta jarraitzen baduzu nik behintzat irakurriko dut.\n2009ko Urtarrilaren 11a, 13:52:02 #29\nSekula ez da berandu :meparto: Beti nago zuzendua igotzekotan, baina beti agertzen da zerbait ez igotzeko :meparto:\nBide batez, esan nahi dizuet bigarren liburukia aspaldi bukatu nuela (3.aren erdia baino gehiago ere eginda daukat), eta egunotan igoko dudala. Atzeparenaren arrazoia orri extra bezala sartzen ditudan portada zaharrak dira. Ez daukat solapetako itzulpenik, eta Planetaren edizioari begira nengoen, baina 2009ra atzeratu zuten kaleratzea, data konkreturik gabe, eta klaro, ezingo naiz horri begira egon.\nHorregatik pentsatu dut extrak karpeta aparte batean ateratzea (aurreko bertsioan liburuki barruan baleude bezala zeuden zenbakituta). Jaisten dituzuen artxiboetan liburukiaren karpeta eta extra karpeta aurkituko duzue. Nire ideia zeuen kabuz extra karpeta orokorra eratzen joatea da, hau da, lehen liburukiko extrak/gainazalak karpeta hartu, eta bigarreneko portadak hor sartu, eta horrela guztiekin. Suposatzen dut ulertuko zenutela zer esan nahi dudan.\nGora joan Orria 1 2 3 4 5 ... 9


JOB 1, Navarro-Labourdin Basque (BHNT) | Chapter 1 | The Bible App | Bible.com\n1 Huseco lurrean bacen guiçon bat Job deitzen cena; eta guiçon hura cen lainoa, çucena, Jaincoaren beldurti eta gaizquitic urruncen cena.\n2 Eta sorthu citzaizcon çazpi seme eta hirur alaba.\n3 Eta haren içana cen çazpi mila ardi, hirur mila camelu, borz ehun idi-pare, borz ehun asto urrixa eta sehi hainitz. Eta cen guiçon hura handi iguzqui-aldeco jendaia gucien artean.\n4 Eta haren semeac goaten ciren, eta ceinec bere egunean eta bere etchearen aldian, eguiten çuten barazcaria. Eta igorcen çuten beren hirur arreben bilha, hequiei berequin janaraz eta edanarazteco.\n5 Eta barazcarico egunen ingurua eguin cenean, Jobec igorcen çuen hequietara, sainduesten cituen; eta arguitzeco jaiquiric, holocaustac escaincen cituen bakotcharençat. Ecic erraten çuen: Ene semeec beharbada bekatu eguin duquete eta beren bihotzetan Jaincoa ez benedicatu. Horrela egun oroz eguiten çuen Jobec.\n6 Bada, halaco egun batez, Jaincoaren haurrac ethorri cirelaric Jaunaren aitzinera aguerceco, Satan ere aurkitu cen hequien artean.\n7 Jaunac erran çaroen: Nondic heldu haiz? Hunec ihardestean erran çuen: Inguratu dut lurra eta gucia gaindi ibili naiz.\n8 Eta Jaunac erran çaroen: Ez duc ikusi Job ene cerbitzaria, haren iduricoric lurrean ez baita, guiçon laino, çucen, Jaincoaren beldurti eta gaizquitic urruncen dena?\n9 Satanec Jaunari ihardestean erran çuen: Job alferretan othe da Jaincoaren beldur?\n10 Ez othe ditutzu alde orotaric inguratu hura, haren etchea eta içate guciac? Ez othe duçu benedicatu haren escuetaco lana, eta haren ontasuna ez othe da berhatu lurrean?\n11 Bainan guti bat heda çaçu escua, uqui çatzu goçatzen dituen guciac, hean benedicatuco çaituen beguithartera.\n12 Jaunac erran çaroen beraz Satani: Huna non hire escuan diren harec dituenac oro; bakarric haren gainera ez beçac escua heda. Eta Satan ilki cen Jaunaren aitzinetic.\n13 Bada, egun batez, nola Joben seme-alabac jaten hari baitziren eta arnoaren edaten beren anaia çaharrenaren etchean,\n14 Jobi ethorri citzaioen berriquetari bat erran çaroena: Idiac iraulden hari ciren, eta astoac alhan çauden hequien aldean,\n15 Eta Sabearrac jauci dira, oro eraman dituzte eta muthilac ezpataz jo, eta ni bakarric itzuri naiz çuri berriaren ekarceco.\n16 Eta oraino minço celaric, ethorri cen berce bat, eta erran çuen: Jaincoaren sua erori da cerutic, eta ardiac eta muthilac jo eta erre ditu, eta nic bakarric ihes eguin dut çuri berriaren ekarceco.\n17 Hura ere minço celaric oraino, ethorri cen berce bat, eta erran çuen: Caldearrac jarri dira hirur andanetan, cameluetara sarthu dira eta eraman dituzte; ezpataz jo dituzte muthilac ere, eta nic bakarric ihes eguin dut çuri berriaren ekarceco.\n18 Hura minço cen oraino, eta hara non sarthu cen berce bat, eta erran çuen: Çure semeac eta alabac jaten hari cirelaric eta arnoaren edaten beren anaia çaharrenaren etchean,\n19 Haice gaitz bat bat-batean jaiqui da mortuco aurkinçatic, kordocatu ditu etchearen lau izquinac, eta etcheac erorcean lehertu ditu çure haurrac, hil dira, eta ni bakarric itzuri naiz çuri berriaren ekarcera.\n20 Orduan Job xutitu çuen, hautsi cituen bere soinecoac, eta burua murrizturic, lurrera eroriz, adoran jarri cen;\n21 Eta erran çuen: Buluz ilki naiz ene amaren sabeletic eta buluz itzuliren naiz, harat: Jaunac eman, Jaunac kendu; nola baitzuen Jaunac atseguin, hala guerthatu da. Benedicatua içan bedi Jaunaren icena.\n22 Horietan orotan Joben ezpainec etzuten bekaturic eguin, eta etzuen çoroqueria bat atheratu Jaincoaren contra.


Rochechouarteko barrutia - Wikipedia, entziklopedia askea.\ncanton of Oradour-sur-Vayres (en) , Rochechouart kantonamendua, canton of Saint-Junien-Est (en) , canton of Saint-Laurent-sur-Gorre (en) , canton of Saint-Mathieu (en) eta canton of Saint-Junien-Ouest (en)\n46° N, 1° E / 46°N,1°E / 46; 1Koordenatuak: 46° N, 1° E / 46°N,1°E / 46; 1\n37.743 (2018ko urtarrilaren 1a)\nRochechouarteko barrutia Vienne Garaia departamenduaren barruan dagoen Frantziako barruti bat da. 35.334 biztanle ditu 795 kilometro koadrotan. Guztira 30 udalerri ditu. Bere hiriburua Rochechouart da.\nOrriaren azken aldaketa: 4 urria 2020, 20:33.


‘Euskaldunon Egunkaria’, 30 urterekin gaztetuta | Gizartea | Berria\n‘Euskaldunon Egunkaria’, 30 urterekin gaztetuta\nIgandean 30 urte beteko zituen Euskaldunon Egunkaria-k. BERRIAko kazetari gazteek kontatuko dute nolakoa izan zen sorrera, eta Egunkaria-k zer ekarpen egin zuen.\n2020ko abenduak 4 15:57\n1990eko abenduaren 6ko goizean iritsi zen euskarazko egunkari nazionalaren lehen zenbakia irakurleengana. Ilusio eta tentsio handiz lan egin zuen profesional talde handi batek eta milaka herritarren laguntza ekonomikoak zabaldu zion bidea mundua egunero euskaraz kontatzeko erronkari.\nIgandean beteko dira 30 urte, eta BERRIAk erreportaje eta elkarrizketa sorta bat argitaratuko du, urteurrena gogoratzeko. Egunkaria sortuz geroztik jaiotako kazetariek hartu dute sorrera hura kontatzeko lana. BERRIAn lanean ari diren 30 bat langile dira, eta haiek diseinatu dituzte igandean irakurgai eta ikusgai izango diren edukiak.\nTransmisioaren kezkak eragin du lan hori. Belaunaldiak elkarrizketan jartzeko desioak ere bai.\nEgunkaria-ren lehen zenbakian lanean aritu ziren hamar lagun elkartu zituzten joan den larunbatean, lehen egoitza izan zuen tokian, Lasarteko industria eta bulego gune batean. Antza Komunikazio Grafikoa enpresa dago han, eta, Argia-ko kideen laguntzarekin, euskarazko egunkari nazionala sortu zen lekuan batu ziren Pantxike Agirre, Jose Luis Aizpuru, Eba Arratibel, Maite Arregi, Jon Barandiaran, Josu Landa, Maixa Olano, Ana Unanue, Iñaki Uria eta Bea Zabalondo. Gogora ekarri zuten Egunkaria-ren lehen zenbaki hura nola sortu zen. Paperean erreportaje batean kontatuko dute, eta bideorreportaje batean ere jaso dute topaketa hori.\nBestetik, Txema Ramirez de la Piscinak eta Irati Agirreazkuenagak aztertuko dute Egunkaria-k zer ekarpen egin dion kazetaritzari, eta ofizio hori nola aldatu den 30 urteotan. Irene Arraratsek eta Maialen Berasategik, berriz, analizatuko dute euskararen normalizazioari zer eman dion.\nInkesta zabal bat ere argitaratuko da: Egunkaria-k, BERRIAk eta oro har euskal prentsak zer ekarpen egiten duen galdetu zaie hainbat pertsona ezaguni. Eta lan berezi hori ondu duten kazetari gazteetako hamar batek beren iritziak eta ikuspuntuak ere plazaratuko dituzte.\nHorrekin batera, poster bat opari gisa banatuko du BERRIAk igandeko zenbakirekin batera. Maider Aldai Parrak sortu du irudia, eta Itziar Ugarte Irizarrek jarri dizkio hitzak.


Eskola Digitalaren VI. jardunaldiak online izango dira – Guraso.eus\nEskola Digitalaren VI. jardunaldiak online izango dira\n2020-11-01\tguraso\tIruzkinik ez\nEskola Digitalaren VI. jardunaldiak egingo dituzte azaroaren 25 eta 26an. Martxoan ziren egitekoak, baina egoerak behartuta, bertan behera geratu ziren. HEIZEk eta EHIGEk antolatu dituzte, eta helburua argia da: eskola-komunitateek –hezkuntzaren hobekuntzan inplikatutako eragile guztiekin batera– etorkizuneko eskola irudikatzea. Lurdes Imaz EHIGEko kideak eta Josu Etxaburu komunikazio arduradunak eman dituzte xehetasunak.\nZer dira Eskola Digitalaren jardunaldiak?\nJosu Etxaburu: Orain dela sei urte antolatu genituen lehenengo aldiz, eta ordutik urtero egin ditugu. Konpetentzia digitalak sortutako kezka handi batetik abiatuta, jauzi kualitatibo bat ematea erabaki genuen. Motel genbiltzan, eta trena hartu behar genuela pentsatu genuen. Gainera, Hezkuntza Saila molde zaharrak errepikatzen ari zela ikusten genuen; benetako apustu eraginkorra falta zen. Hala, EHIGEk eta HEIZEk, eragile bezala, zerbait antolatzea erabaki genuen.\nZein izan zen lehenengo pausua?\nJ.E: Hasiera batean, kanpoan egiten diren ekitaldiak egitea pentsatu genuen, baina ez ginen bat etortzen. “Azoka bat antolatzera goaz?”, “Tresneria erakutsiko dugu bakarrik, eta bakoitzak bere negozioa egin dezala?”. Nik uste dut oso modu bizian eta eraginkorrean jokatu genuela, proposatutako planteamenduarekin: tresnak ezinbestekoak izango dira, baina tresna horiekin zer egiteko gai garen ikusi behar dugu. Pedagogiari buelta bat eman nahi izan genion, eta inklusioaren bidean pausoak eman.\nLurdes Imaz: Bai, hori da. Gure helburua hasieratik izan da digitalizazio prozesuetan ikastetxeei laguntzea. Horretarako sortu ziren jardunaldiak; digitalizaziorako bidea egiten laguntzeko. Eta horretarako, adituen hitzaldiak eta tailerrak baliatu ditugu, besteak beste. Gainera, azpimarratu behar da ardatz kontzeptual batzuk ditugula oinarri; esaterako, Josuk aipatu duen inklusioarena.\nAurtengo jardunaldietara begira, zehazki bost ardatz finkatu dituzue. Zeintzuk dira?\nL.I: Lehenengo ardatzaz hitz egin dugu: inklusioarena beti izan dugu oso argi; ikasle guztiak kontuan hartzea, alegia. Izan ere, arlo honetan, oso aurreratuta dauden ikastetxeak daude, baina baita “maila baxuago batean” daudenak ere, hortaz, garrantzitsua da denak kontuan hartzea.\nBigarren ardatz kontzeptualak konfinamenduan ikasi dugunari egiten dio erreferentzia: itxialdian identifikatutako ahulezietatik hezkuntza politika berriak egin behar direla uste dugu. Adibidez, Hezkuntza sailburuak aste honetan esan duen bezala, ezinbestekotzat jotzen dugu eskola bakoitzak bere Plan Digitala izatea. Eta nola ez, argi dago formakuntza ere behar dela, besteak beste (bai irakasleentzat eta bat familientzat).\nBestetik, hirugarren ardatzak kontuan hartzen du ikastetxeak toki seguruak izatea; oso arduratuta gaude ziber-segurtasunarekin eta pribatutasunarekin, eta horri heldu behar diogula uste dugu.\nLaugarrena, euskara da. Horren inguruan hitz egitera Miren Dobaran etorriko da. Guretzako oso inportantea da euskarazko materiala sortzea, eta mundu digitalean ere euskararen presentzia bermatzea.\nBosgarrena eta azkena ‘ikerkuntza, hobekuntzaren palanka’ izenekoa da. Ebidentzia zientifikoetan oinarritutako hezkuntzaren garrantziaz arituko gara, besteak beste.\nHortaz, bost ardatz horien bueltan, enpresak eta adituak izango ditugu hitzaldiak ematen, ikastetxeetako esperientziak partekatuko ditugu eta tailerrak ere egingo ditugu.\nZein da jardunaldien helburu nagusia?\nL.I: Pandemiaren ondorengo eskola bat irudikatzea da helburua. Behar handiak genituela esaten ari ginen, eta behar horiek begien aurrean jarri dizkigu pandemiak. Dena den, argi daukagu pandemiarik gabeko sasoirako eskola irudikatu nahi dugula.\nJ.E: Seigarren topaketa hauek martxoan egin behar ziren, eta ez genuen aukerarik izan. Eta are gehiago, pandemia honek egun batetik bestera hezkuntza berridaztera behartu gintuen. Hala ere, gehitu nahi dut itxialditik ere ikasi dugula, eta Lurdesek esandakoaren bidetik, aurretik genituen premiak azaleratu dituela: adibidez, arrakalen kontua. Ikusi dugu arrakala digitalak eta bestelako arrakalek nola baldintzatzen duten ikaslea. Hortaz, beste itxialdi bat badago, behintzat harrapa gaitzala ahalik eta baldintza egokienetan.\nNola irudikatzen duzue zuek “etorkizuneko eskola”?\nJ.E: Lehenengo eta behin, presentzialtasunetik. Behin eta berriro esaten ari gara ikasleentzako oso garrantzitsua dela eskolaren ingurua. Izan ere, pandemiak erakutsi duen beste gauza bat da eskola instrukziotik harago doala. Nire inguruan galdetu nuen eta ikasleak institutura bueltatzeko gogoa zuten. Dena ziurgabetasuna den testuinguru honetan, ematen du iraultzailea dela presentzialtasuna aldarrikatzea. Ez da ezer berria, baina orain berritzailea da.\nBestetik, lehen adierazi dugun bidetik, etorkizuneko eskolek Digitalizazio Plana edukitzea oso garrantzitsua izango da. Eta horrekin batera, funtsezkoa iruditzen zait ikastetxe publikoen barruan, ikastetxeek elkarri laguntzea. Hezkuntza Sailari eskaerak egitea ondo dago, baina agian beste sare batzuk ehundu behar dira ikastetxeen artean ere. Bukatzeko, –eta hau ere esan dugu– formakuntza izango da gakoa.\nL.I: Bai, eta hezkuntza komunitate bezala funtzionatzea. Konfinamenduaren eraginez, bakoitza bere etxean egon da, eta, hein batean, komunitatearen zentzua galdu da. Jardunaldietan komunitateko kide guztien parte-hartzea sustatzen dugun moduan, gure egunerokotasunean ere egin beharko dugu. Berriz errekuperatu behar dugu komunitatearen kontzeptua. Elkarlan handiagoa behar da guraso, irakasle eta komunitate osoarekin.\nJ.E: Hori da. Bakoitza berera ibiltzea amaitu egin beharko da, eta zenbat eta lehenago konturatu, hobe. Halere, horri lotuta, azken urteetan ahalduntze bat izaten ari garela ere esango nuke, eta jardunaldiak oso topaleku interesgarriak izaten dira hausnarketak egiteko eta Euskal Eskola Publikoaren aurrera pausuak identifikatzeko.\nNola eman daiteke izena jardunaldietan?\nL.I: Datorren astean irekiko dugu izena emateko aukera, eskoladigitala.eus webguneetan eta EHIGEern eta HEIZEren webguneetan. Oraindik webgunea berriz antolatzen eta eguneratzen gabiltza. Hitzaldiei buruzko informazio praktikoa txertatuko dugu, eta aukera egongo da bakoitzean izena emateko.\nOnline izango dira?\nL.I: Gure asmoa gauza batzuk online eta beste batzuk aurrez aurre egitea zen, baina azken neurriak direla-eta, online izango dira denak. Hori bai, hizlari guztiak toki fisiko berean eta batera egotea nahi genuen. Oso garrantzitsua dela uste dugu. Martxoan 500 lagunek eman zuten izena; ea lortzen dugun berriz ere horiek guztiak animatzea.\nIruzkinik ez "Eskola Digitalaren VI. jardunaldiak online izango dira"


Atzenduak | Iritzia | Berria\nAzarotik hona zer ari da gertatzen Mendebaldeko Saharan? Gurean, etxebizitzen alokairuaren salneurriak gora egin al du? Zer gertatzen ari da Myanmarren? Bidenen eskua antzematen al da dagoeneko Etxe Zurian? Zenbat preso daude Espainian? Zenbat Frantzian? Zenbat hurbildu dituzte, eta nora? Eutanasiari buruzko lege onartu berriak eraginik izan al du bi asteotan Espainian? Zenbat langile dago lanik gabe? Zubietako erraustegiari buruzko auziak ze puntutan daude une honetan? Bularreko minbizidunen kopuruak gora egin al du? Etxegabetzeen auzia nola doa? Dopaketa kasu entzutetsurik izan al da kirolean? Brexit-aren eragina antzematen hasi al da? Zer da Euskaltelen usain txarreko zera hau?\nUrtebete luze honetan jakinminaren fokuak aldatu egin dira. Guztiok ere arduratu gara ze udalerri zegoen gorrian, zein den kutsatu kopuru handieneko zonaldea, ze txertaketa proporzio daramagun... jakiten. Eta atzendu egin ditugu bestelako kontuak, haiek ere bene-benetako arazo.\nAlbiste on bat: nonbaitetik oholak maneiatu, adarren batzuk aurkitu, sastrakaren batzuk bildu… eta umeek etxe-inguruko arboladietan txabolak egiten segitzen dute. Ikusi berri ditut —burbuila bereko batzuk— lantegi horretan. Munduak, naturak, jolaserako grinak... aurrera darraite.


EtnoMet (Aroaren berbaroak): Egutaidea\nEuskal Herriko biztanle gehienen ustez, hego haizea udazkeneko haizea da. Egia esan, ez dago nola edo hala jotzen ez duen hilabeterik. Frantziako Meteorologiaren ikerketa batek, Biarritzeko Behatokiko Raoult-ek egindakoak, 1957tik 1969ra bitartean eginda, milakoetan hilabeteka honako banapena ematen du:\nDatu horiek ikusita udazkenaren berezitasuna egiaztatzen da; urria eta azaroa bat eginik milako 268 kasu izaten dira eta uztail-abuztuetan milako 53 baizik ez. Bestalde, Raoult-en azterketak bigarren aro hego haizetsua nabarmentzen du, otsaila-martxoa, milako 224 kasu dituena, ziurrenik, neguaren amaierako antizikloi kontinentalaren eraginez. Beraz, hilabeteetan urrian jotzen du gehienetan hego haizeak. Hori dela-eta, Bizkai aldean urri(ko) haize edo urrieta haize arrunt samarrak dira sasoia eta haize mota bat eginik. Nolanahi ere, Ni neu Kandido Izagirrek Oñati aldean jasotako egutaide terminoak eta beraren azalpenak zoratzen naute: "hegoaldetiko haize atsegina, aroa, nolabait, txukutzen duena". Eta Mundakan, egutaidea lagun, tutuan barrena lerratzen dira surflariak. Zorabiagarria!\nposted by Kepa Diegez @ 7:47 PM


“CAMPEONES DEL HUMOR”, BALIOEZ ETA SUPERAZIOZ BETETATAKO KOMEDIA OTSAILEAN EUSKALDUNAN - Euskalduna Jauregia\n“CAMPEONES DEL HUMOR”, BALIOEZ ETA SUPERAZIOZ BETETATAKO KOMEDIA OTSAILEAN EUSKALDUNAN\nOtsailaren 7, 8 eta 9an 0B Aretoan; sarrerak salgai\nBilbon, 2020ko urtarrilaren 20an\nDatorren otsailean Euskalduna Jauregia “Campeones del humor” lanaren agertokia izango da, adimen urritasuna duten eta “Campeones” filmaren protagonista diren Gloria Ramos eta Jose de Luna antzezleak buru dituen antzerkiko komedia.\nOtsailaren 7, 8 eta 9an izango da, 0B Aretoan.\nGaur goizean, Ramosek eta de Lunak, antzezlanaren protagonistak, Jose Beviá Producciones Comediarte enpresako gerente eta lanaren gidoilariarekin batera, antzezlanaren xehetasun guztiak aurkeztu dituzte medioen aurrean. Ondoren, antzezlaneko lan taldeak ehun zale inguru hartu ditu Itsasoratze guneko Atarian, eta haiekin argazkiak atera dituzte. Ekitaldian Euskadiko Down Sindromearen Fundazioko ordezkariak eta kideak ere egon dira.\nJosete eta Gloria Campeones filma errodatzen ari zirela elkar ezagutu zuten bi adiskide dira. Filmaren arrakastaren ondoren, biek ala biek euren bizitzan aurrerapauso bat ematea erabaki dute, alokairuko pisu batera bizitzera joanez. Euren familiek baldintza batekin onartu zuten erronka: Claudia, filmean izan zuten coach-a, tutore izatea. Zorionez, Claudiaren ondoko apartamentua alokairuan dago. Pertsona independente gisa ibilbidea hasi eta gutxira, elkarbizitzako arazoak eta, batez ere, lan arloko etorkizunaren aurreko beldurra ere sortu zen. Talentua bilatzen duen telebista saio berri batek parte hartzaile gisa zortea probatzera animatuko ditu. Hortik aurrera, edozer gerta daiteke.\nHorrela hasten da Campeones del Humor, bi ekitaldiz osatutako oso antzerki komedia dibertigarria.\nLehenengo ekitaldiak, urritasunen bat izanda, familiatik eta ekonomiaren aldetik independizatu gura duten gazte askok duten arazoa jorratzen du. Inklusioaren aldeko apustu argia da.\n“Diru pixka bat” lortzeko tabernetan aritzen den bakarrizketatzaile batek eta inoiz arrakastarik lortu ez duen zine zuzendari batek osatzen dute CAMPEONES DEL HUMOR laneko antzezle taldea.\nBigarren ekitaldian telebista saioaren errodatzean murgilduko gara buru belarri.\nHorretarako, agertokia telebistako plato erraldoi bilakatuko da, eta gure umore txapeldunek, beste partaide batzuekin batera, entzunaldi bat egingo dute. Antzokiko ikus-entzuleak izango dira epaimahaiko kideak.\nCampeones del humor ikus-entzule guztiei zuzendutako antzerkiko komedia da, batez ere familian gozatzeko gomendatua. Gurasoak, seme-alabak eta aitita-amamak, balioetan eta hurkoarekiko errespetuan heziko duen gau dibertigarria pasatzera etor daitezke. Campeones del humor lanak, gizarte justuan eta solidarioan adimen urritasuna duten pertsonak eskubide osoko herritar gisa gizarteratzearen aldeko apustua egiten du.\nSarrerak eskuratu daitezke jadanik www.euskalduna.eus helbidean eta ohiko beste kanal batzuetan Prezioa: 24 euro (kudeaketa gastuak barne).


Korrika Kulturala: orotarik, orotan | Korrika Kulturala: orotarik, orotan – iparraldekohitza\nKorrika Kulturala: orotarik, orotan\nEgitarau aberatsa osatu da Ipar Euskal Herri osoan Korrika Kulturalaren karietara. Film, poema errezital, bertso, antzerki, soinu saio esperimental… denetarik izanen da. Egitaraua zehazturik hemen.\nApirilaren 2ko asteburu inguruan iraganen da Korrika Ipar Euskal Herriko lurraldeetan barna. Arte horretan, bada zenbait egun jada hasia dela Korrika Kulturala. Euskal Herri osoan, tokika, gertakari mota orotarik bada antolaturik helduen euskalduntzea laguntzeko muntatu Korrikaren igurikitzeko.\nBarda, GUtik Zura dokumentala erakutsi zuten, eta Jon Maia egilea bera hor zen. Dokumentalen aldetik, ez da bakarra ikusgai dena Korrika Kulturalaren kari. Hiru Damatxo etxeko Kepa Matxain egileak Euskararen lau aurpegi aurkeztuko du zenbait astez. Esplikatu du aitzineko aldietan Korrikarentzat egin bideo formetarik urrundu nahi izan dutela: “Aurreko urteetako erreportaje kutsu horretatik ihes egin nahi genuen. Profil oso publikoko pertsonak ezartzen zituzten kamera aurrean berentzat euskarak zer esan nahi duen esplikatzen. Azkenean, bakoitzak minutu eta erdi zeukan hitz egiteko, eta ez zuen gaian sakontzeko aukerarik ematen”. Horregatik, lau pertsona bakarrik hartu dituzte, eta bakoitzari denbora gehiago utzi. Aurtengo leloa BatZuk denez, euskaldun izateko molde desberdinen irudikatzea izan da asmoa. Maika Etxekopar, Dani Alvarez, Elena Caballero La Basu eta Ander Larunbe agertzen dira filmean beren eguneroko biziko momentu batean. Irudi aldetik ere egileek hautsi nahi izan dute azken bi aldietako formarekin: “Lau pertsonak ez dira inongo momentutan ageri kamerari begira hizketan”. Ahal bezainbat, beren ingurugiroan filmatu dituzte: “Baten etxera joan gara, beste bat antzerki bat zuzentzen ari zen antzoki batean, beste bat entsegu lokalean, eta azkena, bere talde gustukoenaren entsegu batean. Egunerokotasuna harrapatu nahi izan dugu, eta euskararekin daukaten harremana off-eko ahots bidez kontatu dute”.\nBestalde, Beltzean mintzo dokumentalaren ikusteko parada izanen da Korrika Kulturalean. “Lehen aldiz zazpi hizkuntza komunitatetako hamalau pertsonak euskararen herriari buruzko gogoetak” ematen dituzten filma da. “Kitxua, nasa, nahuatl, kaqchikel, aimara, maputxe eta maia yukatek hizkuntza komunitateetako ordezkariek beren hizkuntzaren egoeraz eta euskararengandik ikas dezaketenaz” hitz egiten dute, eta, aldi berean, beren egoeraren berri ematen. Eskoriatzako Garabide ikerketa taldeak du proiektua zuzendu, eta, hain zuzen, Garabideko Karine Etxeberri etorriko da dokumentala bali haien lanaren aipatzera.\nHitzaldi batzuk ere agertzen dira egitarauan. Claude Labatek Mugerren frantsesez emanen duenaz aparte, besteak euskaraz izanen dira. Baionako gaztetxeak Egoitz Urrutikoetxea historia ikerlaria gomitatu du, iaz Parisko Diderot Unibertsitatean aurkeztu zuen Frantses Iraultzaren hizkuntza politika eta euskara ikerketa lanaren aipatzera. Daniel Landartek Etxea eta etxekoak bere bilduma aipatuko du, eta Wikipediako kide Galder Gonzalez euskaraz osatu Wikipediaren aipatzera etorriko da Baionara.\nSoinu, poesia, margo, bideo\nOhiz kanpoko saio eta esperimentazioen egiteko parada ere izanen da Korrika Kulturala.\nJosu Landa, Gotzon Barandiaran eta Itziar Castrillo olerki errezital musikatu batekin etorriko dira. Mikel Antza preso den idazlearen Ametsak ere zain liburuko testuekin osatu dute saioa. “Poema gordinak dira, gogorrak, heriotza eta kartzela eta gerra dute gai. Mina eta samina. Garratzak ere badira pasarte batzuk, ez oso ‘poetikoak’ beharbada”, esan zuen Antzak berak liburua atera zuenean Susa argitaletxearekin 2015ean, eta hau gehitu: “Baina maitasunezko poemak ere badira, norbanakoa baitute gai eta helburu. Eta aurrenik neroni; liburu honen idazketa bitartean nigan eragindako aldaketa sentitu baitut. Eta maitasunezko poemak ere dira, askatasuna dutelako amets, askatasunez idatziak direlako”. Idazleak olerkiei eman hats hori dute taula gainera ekarri izen bereko errezitalaren egileek.\nMaika Etxekopar eta Elodie Buffalo piano jotzaileak ere irakurketa eta musikaren uztartzea jarriko dute entzun eta ikusgai Euskal Erakustokian.\nPantxix Bidart ere agertuko da zenbait esperientziatan. Behi Bideko Andere Xuriak, taldeko Marie Bidart eta Mirentxu Agerre bidaideekin, gomitatuz inguraturik agertuko dira Zizpa gaztetxera saio berezi batentzat. Gomitetan: Xendarineko ahizpak, Jurgi Ekiza, Sebastien Desgrand, Paxkal Irigoien, Allande Etxeberri, Gonzalo eta Pette Etxebarria. Elkarren artean, Distortsioaren munduan saioa muntatu dute. Apiril hatsarrean, Pette Etxebarriarekin berriz agertzekoa da Pantxix Bidart, soinu, kantu eta bideo emanaldi batentzat.\nBizik BNP bankua akusatuen aulkian ezarri nahi du


Gasteizen egindako 2019ko Lauko Finala ekitaldi handietan segurtasuna monitorizatzeko kontrol malguko sistemaren proba pilotuaren agertokia izan zen, eduki multimediako hainbat iturriren bidez.\nTamaina handiko edozein ekitalditan funtsezkoa da monitorizazio-sistema bat izatea, irregulartasun posibleak berehala detektatu ahal izateko.\nGaur egun, monitorizaziorako erabiltzen diren soluzioak informazio mugatuko zirkuitu itxiak dira, elkarren artean elkarreragingarriak ez diren eta agente guztien barne-komunikaziorako beste bitarteko batzuk behar dituen aginte-zentro batean zentralizatuta dauden jabe-tresnekin.\nErronka nagusia da informazio-iturri guztiak zabaltzea eta web-teknologietan oinarritutako irtenbide bakar batean integratzea, malgua izan dadin, informazioa edozein gailutatik eskuratu ahal izateko.\nWeb-teknologietan oinarritutako sistema malgua, adimentsua eta konfiguragarria garatu da, instalaziorik behar ez duena eta hainbat gailutatik sar daitekeena.\nWeb nabigatzaileetatik era guztietako edukietara sartzeko aukera ematen du, hala nola bideo-kameretara, audio-seinaleetara, agenteen gailu mugikorretako kameretara, telebista-kanaletara, multimedia-edukietara, informazio kartografikora …\nKonponbideak administratzailearen rola betetzen du, gailu bakoitzean zer ikusten den kontrolatzeko eta testuingurura egokitzeko.\nInformazio-iturri guztien sinkronizazioa bermatzen du eta ekintza guztien aldi baterako erregistroa egiten du.\nStreaming-teknologia aurreratuak interakzio-teknologiekin konbinatu dira, konponbidea adimentsua izan dadin eta, berez, gai izan dadin testuinguru bakoitzera egokitzen diren interfaze adimendunak sortzeko eta erakutsitako lehentasunen ikaskuntza automatikoa egiteko.\nEgindako proba pilotuak erakutsi du Flex Control sistema sendoa dela eta segurtasun operatiboaren arduradunek helarazitako baldintzak betetzen dituela. Ekitaldian parte hartu duten agenteek krisi-aretoko pantaila desberdinak eratu ahal izan dituzte, unean uneko beharren arabera, malgutasun osoz, behar diren barneko eta kanpoko informazio-iturriekin.\nGainera, sistemak egindako grabazioei esker, saio osoa geroratuta ikusi ahal izan da, ekintzen xehetasunak eta erabakiak hartzeko testuinguru espezifikoa ezagutzeko, jarduera-protokoloak eta -prozesuak hobetzeko.


Petronorreko langileek bi orduko lanuztea eta manifestazioa egingo dituzte asteazkenean\nActualizado 04/05/2021 16:17 CET\nPetronorreko langileek bi orduko lanuztea eta Muskiztik Abanto Zierbenera manifestazioa egingo dituzte asteazkenean, maiatzaren 5ean, astelehenetik 354 langileri eragiten dien aldi baterako enplegu erregulazioaren kontra, langile batzordeko iturriek Europa Press albiste agentziari jakitera eman diotenez.\nAldi baterako enplegu erregulazioak findegiko langileen herenari eragin die, zortzi hilabeteko iraupena du eta kontratu etenaren portzentajea ezberdina da langileen artean. Langile batzordeko iturriek adierazi dutenez, "eragin txikiagoarekin" hasi da aplikatzen, aurreikusi baitzen 30 bat langileri eragitea lan jardunaldiaren %100ean, baina azkenean 12 izan dira.\nPetronorreko langile batzordea astelehenean bildu zen egoera aztertzeko eta burutu nahi dituen mobilizazioen egutegi berria prestatzeko, eta asteazkenean aurkeztuko die langileei, asanbladan.\nOraingoz, aurreikusita zeuden mobilizazioekin jarraituko du langile batzordeak, eta asteazkenean, maiatzaren 5ean, 11:00etatik 13:00etara lanuztea egitera deitu ditu langileak. Gainera, manifestazioa ere egingo dute, findegiaren Muskizko instalazioetatik Abanto Zierbenako Las Carrerasera arte, bueltan Petronorrera itzuliz.\nHalaber, ostiralean, maiatzaren 7an, beste lanuzte bat izango da, 11:30etik 14:00etara, eta manifestazioa Bilbon, 12:00etatik 13:30era, Eusko Jaurlaritzaren egoitzatik Foru Jauregira. Maiatzaren 14an ere lanuztea egingo dute, 10:00etatik 14:00ak arte, Gasteizen manifestazioa eginez, Lakuatik Eusko Legebiltzarrera.\nBestalde, Petronorreko langile batzordeak bilera izan du astearte honetan EH Bildu eta Elkarrekin Ahal Dugu-EB talde politikoetako ordezkariekin, egoera azaltzeko eta beren eskaerak Eusko Jaurlaritzari ezagutzera emateko modua aztertzeko.